02014O0060 — MT — 28.06.2021 — 011.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

►B ►M2 LINJA GWIDA (UE) Nru 2015/510 TAL-BANK ĊENTRALI EWROPEW tad-19 ta' Diċembru 2014 dwar l-implimentazzjoni tal-qafas tal-politika monetarja tal-Eurosistema (Linja Gwida dwar id-Dokumentazzjoni Ġenerali) (BĊE/2014/60) ◄ (riformulazzjoni) (ĠU L 091 2.4.2015, p. 3)

Emendat bi:





Ikkoreġut bi:









▼B

▼M2

LINJA GWIDA (UE) Nru 2015/510 TAL-BANK ĊENTRALI EWROPEW

tad-19 ta' Diċembru 2014

dwar l-implimentazzjoni tal-qafas tal-politika monetarja tal-Eurosistema (Linja Gwida dwar id-Dokumentazzjoni Ġenerali) (BĊE/2014/60)

▼B

(riformulazzjoni)







WERREJ L-EWWEL PARTI — SUĠĠETT, KAMP TA' APPLIKAZZJONI U DEFINIZZJONIJIET IT-TIENI PARTI — L-GĦODOD, L-OPERAZZJONIJIET, L-ISTRUMENTI U L-PROĊEDURI TAL-POLITIKA MONETARJA TAL-EUROSISTEMA TITOLU I — Operazzjonijiet tas-suq miftuħ Kapitolu 1 — Ħarsa ġenerali lejn operazzjonijiet tas-suq miftuħ Kapitolu 2 — Kategoriji ta' operazzjonijiet tas-suq miftuħ Kapitolu 3 — Strumenti ta' operazzjonijiet tas-suq miftuħ TITOLU II — Faċilitajiet permanenti Kapitolu 1 — Faċilità ta' self marġinali Kapitolu 2 — Faċilità ta' depożitu TITOLU III — Proċeduri għal operazzjonijiet tal-politika monetarja tal-Eurosistema Kapitolu 1 — Proċeduri ta' Sejħiet għall-Offerti u Proċeduri Bilaterali għal Operazzjonijiet tas-suq miftuħ tal-Eurosistema Taqsima 1 — Proċeduri ta' sejħiet għall-offerti Taqsima 2 — Passi operazzjonali għall-proċeduri ta' sejħiet għall-offerti Subtaqsima 1 — Tħabbir ta' proċeduri ta' sejħiet għall-offerti Subtaqsima 2 — Tħejjija u sottomissjoni ta' offerti mill-kontropartijiet Subtaqsima 3 — Allokazzjoni ta' sejħiet għall-offerti Subtaqsima 4 — Tħabbir tar-riżultati ta' sejħa għall-offerti Taqsima 3 — Proċeduri bilaterali għal operazzjonijiet tas-suq miftuħ tal-Eurosistema Kapitolu 2 — Proċeduri ta' saldu għal operazzjonijiet tal-politika monetarja tal-Eurosistema IT-TIELET PARTI — KONTROPARTIJIET ELIĠIBBLI IR-RABA' PARTI — ASSI ELIĠIBBLI TITOLU I — Prinċipji ġenerali TITOLU II — Kriterji ta' eliġibbiltà u rekwiżiti tal-kwalità tal-kreditu għall-assi negozjabbli Kapitolu 1 — Kriterji ta' eliġibbiltà għal assi negozjabbli Taqsima 1 — Kriterji ġenerali ta' eliġibbiltà għal assi negozjabbli Taqsima 2 — Kriterji speċifiċi ta' eliġibbiltà għal ċerti tipi ta' assi negozjabbli Subtaqsima 1 — Kriterji speċifiċi ta' eliġibbiltà għal titoli ggarantiti b'assi Subtaqsima 2 — Kriterji speċifiċi ta' eliġibbiltà għal bonds koperti ggarantiti minn titoli ggarantiti b'assi Subtaqsima 3 — Kriterji speċifiċi ta' eliġibbiltà għal ċertifikati ta' dejn maħruġa mill-Eurosistema Subtaqsima 4 — Kriterji ta' eliġibbiltà speċifiċi għal ċerti strumenti ta' dejn mhux garantiti Kapitolu 2 — Rekwiżiti tal-kwalità tal-kreditu għal assi negozjabbli TITOLU III — Kriterji ta' eliġibbiltà u rekwiżiti tal-kwalità tal-kreditu għal assi mhux negozjabbli Kapitolu 1 — Kriterji ta' eliġibbiltà għal assi mhux negozjabbli Taqsima 1 — Kriterji ta' eliġibbiltà għal pretensjonijiet ta' kreditu Taqsima 2 — Kriterji ta' eliġibbiltà għal depożiti b'terminu fiss Taqsima 3 — Kriterji ta' eliġibbiltà għal RMBDs Taqsima 4 — Kriterji ta' eliġibbiltà għad-DECCs Kapitolu 2 — Rekwiżiti tal-kwalità tal-kreditu tal-Eurosistema għal assi mhux negozjabbli Taqsima 1 — Rekwiżiti tal-kwalità tal-kreditu tal-Eurosistema għal pretensjonijiet ta' kreditu Taqsima 2 — Rekwiżiti tal-kwalità tal-kreditu tal-Eurosistema għal RMBDs Taqsima 3 — Rekwiżiti tal-kwalità tal-kreditu tal-Eurosistema għad-DECCs TITOLU IV — Garanziji għal assi negozjabbli u mhux negozjabbli TITOLU V — Qafas ta' valutazzjoni tal-kreditu tal-Eurosistema għal assi eliġibbli TITOLU VI — Kontroll tar-riskju u qafas ta' valutazzjoni ta' assi negozjabbli u mhux negozjabbli Kapitolu 1 — Miżuri ta' kontroll ta' riskju għal assi negozjabbli Kapitolu 2 — Miżuri ta' kontroll ta' riskju għal assi mhux negozjabbli Kapitolu 3 — Regoli ta' valutazzjoni għal assi negozjabbli u mhux negozjabbli TITOLU VII — Aċċettazzjoni ta' kollateral mhux iddenominat f'euro f'kontinġenzi TITOLU VIII — Regoli dwar l-użu ta' assi eliġibbli TITOLU IX — Użu transkonfinali ta' assi eliġibbli IL-ĦAMES PARTI — SANZJONIJIET F'KAŻ TA' NUQQAS TA' KONFORMITÀ MA' OBBLIGI TA' KONTROPARTI IS-SITT PARTI — MIŻURI DISKREZZJONALI IS-SEBA' PARTI — KARATTERISTIĊI KOMUNI MINIMI ADDIZZJONALI FIR-RIGWARD TA' OPERAZZJONIJIET TAL-POLITIKA MONETARJA TAL-EUROSISTEMA Kapitolu 1 — Karatteristiċi komuni minimi addizzjonali applikabbli għall-arranġamenti kollha għall-operazzjonijiet tal-politika monetarja tal-Eurosistema Kapitolu 2 — Karatteristiċi komuni minimi addizzjonali applikabbli kemm għal ftehimiet ta' riakkwist kif ukoll ta' self kollateralizzat Kapitolu 3 — Karatteristiċi komuni minimi addizzjonali esklużivi għat-tranżazzjonijiet ta' xiri mill-ġdid Kapitolu 4 — Karatteristiċi komuni minimi addizzjonali esklużivi għall-arranġamenti ta' self kollateralizzat Kapitolu 5 — Karatteristiċi komuni minimi addizzjonali esklussivi għal swaps tal-kambju barrani għall-finijiet tal-politika monetarja IT-TMIEN PARTI — DISPOŻIZZJONIJIET FINALI ANNESS I — Riżervi minimi ANNESS II — Avviż dwar operazzjonijiet ta' sejħa għal offerti ANNESS III — Allokazzjoni ta' sejħiet għal offerti u proċeduri ta' sejħiet għal offerti ANNESS IV — Avviż dwar ir-riżultati ta' sejħa għal offerti ANNESS V — Kriterji għall-għażla tal-kontropartijiet biex jipparteċipaw f'operazzjonijiet ta' intervent ta' kambju barrani ANNESS VI — Użu transkonfinali ta' assi eliġibbli ANNESS VIa — Kriterji ta' eliġibbiltà għall-użu ta' sistemi ta' saldu ta' titoli u ta' rabtiet bejn sistemi ta' saldu ta' titoli f'operazzjonijiet ta' kreditu tal-Eurosistema ANNESS VII — Kalkolu ta' sanzjonijiet li għandhom jiġu applikati b'konformità ma' parti ħamsa u penalitajiet finanzjarji li għandhom jiġu applikati b'konformità ma' parti sebgħa ANNESS VIII — Rekwiżiti ta' rapportar ta' dejta tal-livell ta' self għal titoli ggarantiti minn assi u r-rekwiżiti għar-repożitorji tad-dejta tal-livell ta' self ANNESS IX — Proċess ta' monitoraġġ tar-rendiment tal-qafas ta' valutazzjoni tal-kreditu tal-eurosistema ANNESS IXs — Rekwiżiti ta' kopertura minima għall-istituzzjonijiet ta' valutazzjoni ta' kreditu estern fil-qafas tal-valutazzjoni ta' kreditu tal-Eurosistema ANNESS IXb — Rekwiżiti minimi fil-qafas tal-valutazzjoni ta' kreditu tal-Eurosistema għal ħruġ ġdid u rapporti ta' sorveljanza fuq programmi ta' bonds koperti ANNESS IXc — Il-kriterji ta’ aċċettazzjoni tal-ECAI u l-proċess ta’ applikazzjoni ANNESS XI — Formoli ta' sigurtà ANNESS XII — Eżempji ta' operazzjonijiet u proċeduri tal-politika monetarja tal-eurosistema ANNESS XIIa — ANNESS XIII — Tabella ta' korrelazzjoni ANNESS XIV — Linja gwida rrevokata b'lista tal-emendi suċċessivi tagħha







L-EWWEL PARTI

SUĠĠETT, KAMP TA' APPLIKAZZJONI U DEFINIZZJONIJIET

Artikolu 1

Suġġett u kamp ta' applikazzjoni

1. Din il-Linja Gwida tistabbilixxi r-regoli uniformi għall-implimentazzjoni tal-politika monetarja waħdanija mill-Eurosistema fl-Istati Membri kollha li l-munita tagħhom hija l-euro.

2. L-Eurosistema għandha tieħu l-miżuri xierqa kollha sabiex timplimenta operazzjonijiet tal-politika monetarja tal-Eurosistema skont il-prinċipji, l-għodda, l-istrumenti, ir-rekwiżiti, il-kriterji u l-proċeduri stipulati f'din il-Linja Gwida.

3. Ir-relazzjoni ġuridika bejn l-Eurosistema u l-kontropartijiet tagħha għandha tkun stabbilita f'arranġamenti kuntrattwali jew regolatorji xierqa applikati mill-BĊN relevanti, li fihom id-dispożizzjonijiet ta' din il-Linja Gwida jkunu implimentati kif suppost.

4. Il-Kunsill Governattiv tal-BĊE jista', f'kull żmien, jibdel l-għodda, l-istrumenti, ir-rekwiżiti, il-kriterji u l-proċeduri għall-implimentazzjoni tal-operazzjonijiet tal-politika monetarja tal-Eurosistema.

5. L-Eurosistema tirriżerva d-dritt li titlob u tikseb kwalunkwe informazzjoni relevanti mingħand il-kontrapartijiet li tkun meħtieġa sabiex twettaq il-kompiti tagħha u tikseb l-objettivi tagħha b'rabta mal-operazzjoni tal-politika monetarja. Dan id-dritt hu mingħajr preġudizzju għal drittijiet speċifiċi oħrajn eżistenti tal-Eurosistema biex titlob informazzjoni relatata ma' operazzjonijiet tal-politika monetarja.

Artikolu 2

Definizzjonijiet

Għall-finijiet ta' din il-Linja Gwida, għandhom japplikaw dawn id-definizzjonijiet:

(1) “konvenzjoni attwali/ta' għadd ta' 360 jum” tfisser il-konvenzjoni applikata f'operazzjonijiet ta' politika monetarja tal-Eurosistema li tiddetermina n-numru attwali ta' jiem kalendarji inklużi fil-kalkolu tal-imgħax billi tuża sena ta' 360 jum bħala l-bażi;

▼M7

(2) “aġenzija” tfisser entità li hija stabbilita fi Stat Membru li l-munita tiegħu hija l-euro u li jew tinvolvi ruħha f'ċerti attivitajiet ta' ġid komuni mwettqa f'livell nazzjonali jew reġjonali jew taqdi l-ħtiġijiet ta' finanzjament tagħhom, u li l-Eurosistema tkun ikklassifikat bħala aġenzija. Il-lista ta' entitajiet ikklassifikati bħala aġenziji għandha tkun ippubblikata fuq is-sit elettroniku tal-BĊE u għandha tispeċifika jekk il-kriterji kwantitattivi għal finijiet ta' haircuts ta' valutazzjoni stabbiliti fl-Anness XIIa humiex issodisfati fir-rigward ta' kull entità;

▼B

(3) “titoli ggarantiti b'assi” (asset-backed securities — ABSs) tfisser strumenti ta' dejn lihuma ggarantiti b'aggregazzjoni ta' assi finanzjarji ring fenced (fissi jew li jduru), li jkunu mistennija jinqelbu f'kontanti f'perijodu ta' żmien finit. Barra minn hekk, jistgħu jeżistu drittijiet jew assi oħrajn li jiżguraw l-isservisjar jew id-distribuzzjoni f'waqtha tar-rikavat lid-detenturi tat-titolu. B'mod ġenerali, titoli ggarantiti b'assi jinħarġu minn vettura ta' investiment maħluqa speċjalment li tkun akkwistat l-aggregazzjoni ta' assi finanzjarji mingħand l-oriġinatur jew il-bejjiegħ. F'dan ir-rigward, il-ħlasijiet fuq it-titoli ggarantiti b'assi jiddependu primarjament fuq il-flussi ta' flus iġġenerati mill-assi fl-aggregazzjoni sottostanti u drittijiet oħrajn iddisinnjati biex jiżguraw ħlas f'waqtu, bħal faċilitajiet ta' likwidità, garanziji jew karatteristiċi oħrajn ġeneralment magħrufa bħala titjib ta' kreditu., eż., eż.

(4) “proċedura bilaterali” tfisser proċedura li permezz tagħha l-BĊNi jew, f'ċirkustanzi eċċezzjonali l-NĊE, iwettqu operazzjonijiet ta' rfinar jew tranżazzjonijiet definittivi, direttament ma' kontroparti waħda jew aktar, jew permezz ta' boroż tal-ishma jew aġenti tas-suq, mingħajr ma jużaw proċeduri ta' sejħa għall-offerti.

(5) “sistema ta' entrata fil-kotba” tfisser sistema li tippermetti trasferimenti ta' titoli jew assi finanzjarji oħrajn li ma jinvolvux il-moviment fiżiku ta' dokumenti fil-forma ta' karta jew ċertifikati, eż. it-trasferiment elettroniku ta' titoli;

(6) “ġurnata tan-negozju” tfisser: (a) b'rabta ma' obbligu li jsir ħlas, kwalunkwe jum li fih TARGET2 ikun operattiv biex isir dan il-ħlas; jew (b) b'rabta ma' obbligu biex jintbagħtu assi, kull jum meta l-SSS li permezz tagħha tkun ser issir il-konsenja tkun miftuħa għan-negozju fil-post fejn ikollha ssir il-konsenja tat-titoli rilevanti;

▼M6

(7) “depożitarju ċentrali tat-titoli” (CSD) tfisser depożitarju ċentrali tat-titoli kif iddefinit fil-punt (1) tal-Artikolu 2(1) tar-Regolament (UE) Nru 909/2014 tal-Parlament Ewropew u tal-Kunsill ( 1 );

▼B

(8) “self kollateralizzat” tfisser arranġament bejn BĊÑ u kontroparti li permezz tagħha tiġi pprovduta likwidità lil kontroparti permezz ta' self li jkun iggarantit b'interess ta' garanzija infurzabbli mogħti minn dik il-kontroparti lill-BĊN, pereżempju fil-forma ta' rahan, ċessjoni jew piż mogħti fuq assi;

(9) “ġbir ta' depożiti għal terminu fiss” tfisser strument użat fit-twettiq ta' operazzjonijiet tas-suq miftuħ, li permezz tiegħu l-Eurosistema tistieden lill-kontropartijiet biex ipoġġu depożiti għal terminu fiss fuq kontijiet mal-BĊNi ta' pajjiżhom sabiex jassorbu likwidità mis-suq;

▼M2

(10) “awtorità kompetenti” tfisser awtorità pubblika jew korp rikonoxxut uffiċjalment mil-liġi nazzjonali li jkollu s-setgħa taħt id-dritt nazzjonali li jagħmel superviżjoni tal-istituzzjonijiet bħala parti mis-sistema superviżorja fl-Istat Membru relevanti, inkluż il-BĊE fir-rigward tal-kompiti mogħtija lilu mir-Regolament tal-Kunsill (UE) Nru 1024/2013 ( 2 );

▼B

(11) “kontroparti” tfisser istituzzjoni li tissodisfa l-kriterji ta' eliġibbiltà stabbiliti fil-Parti Tlieta li jintitolawha biex jaċċessaw l-operazzjonijiet tal-politika monetarja tal-Eurosistema;

▼M4

(12) “bond kopert” tfisser strument ta' dejn li għandu rikors doppju: (a) direttament jew indirettament lil istituzzjoni ta' kreditu; u (b) lil aggregazzjoni ta' kopertura dinamika ta' assi sottostanti, u li għalihom ma jkun hemm ebda segmentazzjoni tar-riskju;

▼B

(13) “pretensjoni ta' kreditu” tfisser pretensjoni għall-ħlas lura ta' flus, li tikkostitwixxi obbligu ta' dejn ta' debitur fil-konfront ta' kontroparti. Il-pretensjonijiet ta' kreditu jinkludu wkoll Schuldscheindarlehen u pretensjonijiet privati rreġistrati fil-Pajjiżi l-Baxxi kontra l-gvern jew debituri eliġibbli oħrajn li jkunu koperti minn garanzija tal-gvern, eż. assoċjazzjonijiet tad-djar;

(14) “istituzzjoni ta' kreditu” tfisser istituzzjoni ta' kreditu skont it-tifsira tal-Artikolu 2(5) tad-Direttiva 2013/36/UE tal-Parlament Ewropew u tal-Kunsill ( 3 ) u l-punt (1) tal-Artikolu 4(1) tar-Regolament (UE) Nru 575/2013 tal-Parlament Ewropew u tal-Kunsill ( 4 ), li tkun soġġetta għal superviżjoni minn awtorità kompetenti jew istituzzjoni ta' kreditu bi sjieda pubblika skont it-tifsira tal-Artikolu 123(2) tat-Trattat li tkun soġġetta għal superviżjoni ta' standard kumparabbli ma' superviżjoni minn awtorità kompetenti;

(15) “klassifikazzjoni ta' kreditu” għandha l-istess tifsira mogħtija fl-Artikolu 3(1)(a) tar-Regolament (UE) Nru 1060/2009 tal-Parlament Ewropew u tal-Kunsill ( 5 );

▼M3

(16) “użu transkonfinali” tfisser is-sottomissjoni, minn kontroparti lill-BĊN domestiku tagħha, ta' dawn li ġejjin bħala kollateral: (a) assi negozjabbli miżmuma fi Stat Membru ieħor li l-munita tiegħu hija l-euro; (b) assi negozjabbli maħruġa fi Stat Membru ieħor u miżmuma fl-Istat Membru tal-BĊN domestiku; (c) klejms ta' kreditu meta l-ftehim tal-klejm ta' kreditu jkun irregolat bil-liġijiet ta' Stat Membru ieħor li l-munita tiegħu tkun l-euro apparti dak tal-BĊN domestiku; (d) strumenti ta' dejn ta' bejgħ bl-imnut appoġġati b'ipoteka (RMBDs) skont il-proċeduri applikabbli tas-CCBM; (e) strumenti ta' dejn mhux negozjabbli ggarantiti bi pretensjonijiet ta' kreditu eliġibbli (DECCs) maħruġa u miżmuma fi Stat Membru ieħor li l-munita tiegħu tkun l-euro minbarra dak tal-BĊN domestiku;

▼B

(17) “ħeġġ ta' valuta” tfisser ftehim bejn emittent ta' titoli u kontroparti ta' ħeġġ, li jistabbilixxi li porzjon tar-riskju tal-valuta li jirriżulta mir-riċeviment ta' flussi ta' flus f'valuta li ma hijiex l-euro tkun immitigata bit-tpartit tal-flussi ta' flus għal ħlasijiet bl-euro li għandu jsir mill-kontroparti fil-ħeġġ, inkluża kwalunkwe garanzija mill-kontroparti fil-ħeġġ ta' dawk il-pagamenti;

(18) “kustodju” tfisser entità li tieħu ħsieb il-ħarsien u l-amministrazzjoni ta' titoli u assi finanzjarji oħrajn f'isem ħaddieħor;

(19) “valur tas-suq default” tfisser, fir-rigward ta' kwalunkwe assi fi kwalunkwe data: (a) il-valur tas-suq ta' dawk l-assi fil-ħin tal-valutazzjoni default ikkalkolat fuq il-bażi tal-prezz l-aktar rappreżentattiv fil-jum tan-negozju li jiġi qabel id-data tal-valutazzjoni; jew (b) fin-nuqqas ta' prezz rappresentattiv għal assi partikolari fil-jum tan-negozju li jiġi qabel id-data tal-valutazzjoni, jintuża l-aħħar prezz tan-negozju. Jekk ebda prezz tan-negozju ma jkun disponibbli, il-BĊN għandu jiddefinixxi prezz, waqt li jqis l-aħħar prezz identifikat għall-assi fis-suq ta' referenza; (c) fil-każ ta' assi li għalihom ma jeżisti ebda valur tas-suq, kwalunkwe metodu ieħor raġonevoli ta' valutazzjoni; (d) jekk il-BĊN ikun biegħ l-assi jew assi ekwivalenti bil-prezz tas-suq qabel iż-żmien tal-valutazzjoni default, id-dħul nett mill-bejgħ, wara li jitnaqqsu l-kosti raġonevoli kollha, it-tariffi u l-ispejjeż imġarrba b'rabta ma' dak il-bejgħ, u dak il-kalkolu għandu jsir u l-ammonti għandhom jiġu stabbiliti mill-BĊN;

(20) “konsenja kontra ħlas” jew “konsenja kontra sistema ta' ħlas” tfisser mekkaniżmu f'sistema ta' saldu ta' skambju għall-valur li tiżgura li t-trasferiment finali, jiġifieri l-konsenja tal-assi, iseħħ biss malli jseħħ trasferiment finali korrispondenti ta' assi oħrajn, jiġifieri l-ħlas;

(21) “faċilità ta' depożitu” tfisser faċilità permanenti offruta mill-Eurosistema li l-kontropartijiet jistgħu jużaw biex jagħmlu depożiti mil-lejl għan-nhar permezz ta' BĊN, li jkunu remunerati b'rata tal-imgħax speċifikata minn qabel.

(22) “rata tal-faċilità ta' depożitu” tfisser ir-rata tal-imgħax applikata għall-faċilità ta' depożitu;

▼M6

(22a) “rabta diretta” tfisser arranġament bejn żewġ SSSs imħaddmin minn CSDs fejn CSD minnhom isir parteċipant dirett fl-SSS imħaddem mis-CSD l-oħra billi jiftaħ kont tat-titoli, sabiex ikun jista' jsir it-trasferiment ta' titoli permezz ta' entrata fil-kotba;

▼M2

(23) “użu domestiku” tfisser is-sottomissjoni, bħala kollateral, minn kontroparti stabbilita fi Stat Membru li l-munita tiegħu hija l-euro, ta': (a) assi negozjabbli maħruġa u miżmuma fl-istess Stat Membru bħal dak tal-BĊN domestiku tiegħu; (b) pretensjonijiet ta' kreditu fejn il-ftehim dwar il-pretensjoni ta' kreditu jkun irregolat mil-liġijiet tal-Istat Membru tal-BĊN domestiku tiegħu; (c) RMBDs maħruġa minn entitajiet stabbiliti fl-Istat Membru tal-BĊN domestiku tiegħu; (d) strumenti ta' dejn mhux negozjabbli ggarantiti bi pretensjonijiet ta' kreditu eliġibbli maħruġa u miżmuma fl-istess Stat Membru bħal dak tal-BĊN domestiku tiegħu;

▼B

(24) “sistema ta' allokazzjoni” tfisser sistema għall-ġestjoni tal-kollateral tal-BĊNi li permezz tagħha tiġi pprovduta likwidità kontra assi speċifikati u identifikabbli allokati bħala kollateral għal operazzjonijiet ta' kreditu speċifikati tal-Eurosistema. Is-sostituzzjoni ta' dawn l-assi b'assi eliġibbli speċifiċi oħrajn tista' tkun awtorizzata mill-BĊN domestiku sakemm dawn ikunu allokati bħala kollateral u jkunu adegwati għall-operazzjoni speċifika;

▼M9

(24) “bond kopert leġiżlattiv taż-ŻEE” tfisser bond kopert li jinħareġ skont ir-rekwiżiti tal-Artikolu 52(4) tad-Direttiva 2009/65/KE tal-Parlament u tal-Kunsill ( 6 );

▼B

(25) “assi eliġibbli” tfisser assi li jissodisfaw il-kriterji stipulati fil-Parti Erbgħa u b'hekk huma eliġibbli bħala kollateral għal operazzjonijiet ta' kreditu tal-Eurosistema;

▼M6

(25a) “rabta eliġibbli” tfisser rabta diretta jew imwassla illi l-Eurosistema tkun ivvalutat bħala konformi mal-kriterji ta' eliġibbiltà stipulati fl-Anness VIa għall-użu f'operazzjonijiet ta' kreditu tal-Eurosistema u li hija ppubblikata fil-lista ta' rabtiet eliġibbli tal-Eurosistema fuq il-websajt tal-BĊE. Rabta eliġibbli mwassla hija komposta minn rabtiet diretti eliġibbli sottostanti;

(25b) “SSS eliġibbli” tfisser SSS imħaddem minn CSD illi l-Eurosistema tkun ivvalutat bħala konformi mal-kriterji ta' eliġibilià stipulati fl-Anness VIa għall-użu f'operazzjonijiet ta' kreditu ta;-Eurosistema u li hija ppubblikata fil-lista ta' SSSs eliġibbli tal-Eurosistema fuq il-websajt tal-BĊE;

▼B

(26) “tmiem il-jum” tfisser il-ħin tal-jum tan-negozju wara l-għeluq ta' TARGET 2 meta l-ħlasijiet ipproċessati f'TARGET2 jiġu ffinalizzati għal dakinhar;

▼M7

(26a) “data tal-attivazzjoni tar-rapportar tal-ESMA” tfisser l-ewwel jum li fih kemm (a) repożitorju tat-titolizzazzjoni ġie rreġistrat mill-Awtorità Ewropea tat-Titoli u s-Swieq (ESMA) u għaldaqstant isir repożitorju tat-titolizzazzjoni tal-ESMA kif ukoll (b) l-istandards tekniċi ta' implimentazzjoni rilevanti, fil-format ta' mudelli standardizzati, ġew adottati mill-Kummissjoni taħt l-Artikolu 7(4) tar-Regolament (UE) 2017/2402 tal-Parlament Ewropew u tal-Kunsill ( 7 ) u saru applikabbli;

(26b) “repożitorju tat-titolizzazzjoni tal-ESMA” tfisser repożitorju ta' titolizzazzjoni fit-tifsira tal-Artikolu 2(23) tar-Regolament (UE) 2017/2402, li huwa rreġistrat mal-ESMA skont l-Artikolu 10 ta' dak ir-Regolament;

▼B

(27) “indiċi ta' inflazzjoni taż-żona tal-euro” tfisser indiċi pprovdut mill-Eurostat jew minn awtorità nazzjonali tal-istatistika ta' Stat Membru li l-munita tiegħu hija l-euro, eż. l-Indiċi Armonizzat tal-Prezzijiet tal-Konsumatur (Harmonised Index of Consumer Prices — HICP);

(28) “Żona Ekonomika Ewropea” (ŻEE) tfisser l-Istati Membri kollha, irrispettivament minn jekk ikunux aderixxew formalment maż-ŻEE jew le, flimkien mal-Islanda, Liechtenstein u n-Norveġja;

(29) “Eurosistema” tfisser il-BĊE u l-BĊNi;

(30) “Jum tax-xogħol tal-Eurosistema” tfisser kwalunkwe jum meta l-BĊE u ta' mill-inqas BĊN wieħed ikunu miftuħa bl-iskop li jwettqu operazzjonijiet tal-politika monetarja tal-Eurosistema;

(31) “Operazzjonijiet ta' kreditu tal-Eurosistema” tfisser: (a) tranżazzjonijiet bil-maqlub li jipprovdu likwidità, jiġifieri operazzjonijiet tal-politika monetarja tal-Eurosistema li jipprovdu likwidità esklużi swaps tal-kambju barrani għal skopijiet tal-politika monetarja u xirjiet definittivi; u (b) kreditu fl-istess ġurnata;

▼M7

(31a) “repożitorju indikat mill-Eurosistema” tfissel entità indikata mill-Eurosistema skont l-Anness VIII u li tkompli tissodisfa r-rekwiżiti għall-indikazzjoni stabbiliti f'dak l-Anness;

▼B

(32) “Operazzjonijiet tal-politika monetarja tal-Eurosistema” tfisser operazzjonijiet tas-suq miftuħ u faċilitajiet permanenti;

▼M6 —————

▼B

(34) “trasferiment finali” tfisser trasferiment irrevokabbli u mingħajr kondizzjonijiet li jaffettwa t-twettiq tal-obbligu li jsir it-trasferiment;

▼M6

(35) “korporazzjoni finanzjarja” tfisser korporazzjoni finanzjarja kif iddefinit f'Anness A tar-Regolament (UE) Nru 549/2013 tal-Parlament Ewropew u tal-Kunsill ( 8 );

▼B

(36) “operazzjonijiet ta' rfinar” tfisser kategorija ta' operazzjonijiet tas-suq miftuħ eżegwiti mill-Eurosistema, b'mod partikolari sabiex jiġu indirizzati varjazzjonijiet tal-likwidità fis-suq;

(37) “kupuni fissi” tfisser strumenti ta' dejn bi ħlas predeterminat ta' imgħax perijodiku;

(38) “proċedura ta' sejħa għall-offerti b'rata fissa” tfisser proċedura ta' sejħa għall-offerti li permezz tagħha l-BĊE jispeċifika r-rata tal-imgħax, il-prezz, il-punt ta' swap jew firxa qabel il-proċedura ta' sejħa għal offerti u l-kontropartijiet parteċipanti joffru l-ammont għat-transazzjoni li jixtiequ jagħmlu b'dik ir-rata tal-imgħax, prezz, punt ta' swap jew firxa fissi;

(39) “kupun varjabbli” tfisser kupun marbut ma' rata ta' imgħax ta' referenza b'perijodu ta' risettjar li jikkorrispondi għal dan il-kupun ta' mhux aktar minn sena;

(40) “swap ta' kambju barrani għal skopijiet tal-politika monetarja” huwa strument użat fit-twettiq ta' operazzjonijiet tas-suq miftuħ li permezz tagħhom l-Eurosistema tixtri jew tbiegħ l-euro fi transazzjoni spot kontra munita barranija u, fl-istess ħin, tbiegħha jew tixtriha lura fi transazzjoni forward f'data ta' xiri lura speċifikata;

(41) “BĊN domestiku” tfisser il-BĊN tal-Istat Membru li l-munita tiegħu hija l-euro fejn il-kontroparti tkun stabbilita;

(42) “kalendarju indikattiv għall-operazzjonijiet regolari ta' sejħiet għall-offerti tal-Eurosistema” tfisser kalendarju mħejji mill-Eurosistema, kif approvat mill-Kunsill Governattiv tal-BĊE, li jindika t-tempestività tal-perijodu ta' żamma tar-riżervi, kif ukoll it-tħabbir, l-allokazzjoni u l-maturità tal-operazzjonijiet prinċipali ta' rifinanzjament u l-operazzjonijiet ta' rifinanzjament regolari fuq żmien itwal;

▼M2

(42a) “rikapitalizzazzjoni in natura bi strumenti ta' dejn pubbliku” tfisser kwalunkwe forma ta' żieda fil-kapital sottoskritt ta' istituzzjoni ta' kreditu fejn il-kunsiderazzjoni kollha jew parti minnha tkun ipprovduta permezz ta' pjazzament dirett mal-istituzzjoni ta' kreditu ta' sovran jew strumenti ta' dejn tas-settur pubbliku li jkunu nħarġu mill-istat sovran jew l-entità tas-settur pubbliku li tipprovdi l-kapital il-ġdid lill-istituzzjoni ta' kreditu;

▼B

(43) “depożitorju ċentrali internazzjonali tat-titoli” (ICSD) tfisser CDS li jkun attiv fis-saldu ta' titoli nnegozjati internazzjonalment minn diversi swieq internazzjonali, tipikament bejn diversi żoni ta' muniti;

(44) “organizzazzjoni internazzjonali” tfisser entità elenkata fl-Artikolu 118 tar-Regolament (UE) Nru 575/2013, fejn l-iskoperturi għal dik l-entità jiġu assenjati piż ta' riskju ta' 0 %;

(45) “numru internazzjonali ta' identifikazzjoni tat-titoli” (ISIN) tfisser il-kodiċi ta' identifikazzjoni internazzjonali assenjat għat-titoli maħruġa fi swieq finanzjarji;

▼M6

(46) “kreditu limitat għal jum wieħed” tfisser kreditu limitat għal jum wieħed kif iddefinita fil-punt (26) tal-Artikolu 2 tal-Linja Gwida BĊE/2012/27 ( 9 );

▼M4

(46a) “ditta ta' investiment” tfisser ditta ta' investiment kif definita fil-punt (2) tal-Artikolu 4(1) tar-Regolament (UE) Nru 575/2013;

▼M6

(46b) “fond ta' investiment” tfisser fondi tas-swieq tal-flus (MMFs) jew fondi li mhumiex tas-swieq tal-flus (Non-MMFs) kif iddefinit fl-Anness A tar-Regolament (UE) Nru 549/2013;

▼B

(47) “ħruġ ta' ċertifikati ta' dejn mill-BĊE” tfisser strument tal-politika monetarja użat fit-twettiq ta' operazzjonijiet tas-suq miftuħ, li permezz tiegħu il-BĊE joħroġ ċertifikati ta' dejn li jirrappreżentaw obbligu ta' dejn tal-BĊE b'rabta mad-detentur taċ-ċertifikat;

▼M9

(48) “bond kopert jumbo” tfisser bond kopert leġiżlattiv taż-ŻEE b’volum ta’ ħruġ ta’ mill-inqas EUR 1 biljun, li għalih ta’ mill-inqas tliet ġeneraturi tas-suq jipprovdu kwotazzjonijiet regolari ta’ offerta u talba;

▼M3

(49) “riċevibbli ta' kiri” tfisser il-pagamenti skedati u b'mandat kuntrattwali li jsiru mil-lokatarju lil-lokatur taħt it-termini ta' ftehim ta' kiri. Il-valuri residwi mhumiex riċevibbli ta' kiri. Ftehimiet ta' Xiri ta' Kuntratt Personali (PCP), jiġifieri ftehimiet li jistipulaw li l-obbligant jista' jeżerċita l-opzjoni tiegħu: (a) li jagħmel ħlas finali biex jakkwista t-titolu legali sħiħ tal-prodotti; jew (b) li jirritorna l-prodotti b'saldu tal-ftehim; huma assimilati ma' ftehimiet ta' kiri;

▼M9

(49a) “bond kopert leġiżlattiv” tfisser bond kopert li huwa jew bond kopert leġiżlattiv taż-ŻEE jew bond kopert leġiżlattiv tal-G10 mhux taż-ŻEE;

▼B

(50) “appoġġ ta' likwidità” tfisser kwalunkwe karatteristika strutturali, attwali jew potenzjali li tkun imfassla jew meqjusa xierqa biex tkopri kwalunkwe nuqqas temporanju ta' fluss ta' flus li jista' jseħħ matul il-ħajja ta' transazzjoni ABS;

▼M7

(50a) “repożitorju tad-dejta tal-livell ta' self” tfisser repożitorju tat-titolizzazzjoni tal-ESMA jew repożitorju indikat mill-Eurosistema;

▼B

(51) “operazzjonijiet ta' rifinanzjament fuq żmien itwal” (longer-term refinancing operations — LTROs) tfisser kategorija ta' operazzjonijiet tas-suq miftuħ li huma eżegwiti mill-Eurosistema fil-forma ta' tranżazzjonijiet bil-maqlub li jkunu mmirati biex jipprovdu likwidità b'maturità itwal minn dik tal-operazzjonijiet ewlenin ta' rifinanzjament għas-settur finanzjarju;

(52) “operazzjonijiet ta' rifinanzjament ewlenin” (MROs) tfisser kategorija ta' operazzjonijiet regolari tas-suq miftuħ li jkunu eżegwiti mill-Eurosistema fil-forma ta' tranżazzjonijiet bil-maqlub;

(53) “perijodu ta' żamma” għandha l-istess tifsira kif iddefinita fir-Regolament (KE) Nru 1745/2003 (BĊE/2003/9);

(54) “sejħa ta' marġni” tfisser proċedura relatata mal-applikazzjoni ta' marġni ta' varjazzjoni, li timplika li jekk il-valur tal-assi mmobilizzati bħala kollateral minn kontroparti, kif imkejjel regolarment, jaqa' taħt ċertu livell, l-Eurosistema teħtieġ li l-kontroparti jipprovdi assi eliġibbli jew flus kontanti addizzjonali. Għal sistemi ta' aggregazzjoni, sejħa ta' marġni ssir biss f'każijiet ta' sotto-kollateralizzazzjoni, u għal sistemi ta' allokazzjoni jsiru sejħtiet ta' marġini simetriċi, b'kull metodu kif speċifikat ulterjorment fid-dokumentazzjoni nazzjonali tal-BĊN domestiku;

(55) “rata ta' mgħax marġinali” tfisser l-aktar rata tal-imgħax baxxa fi proċeduri ta' sejħiet għall-offerti b'rata baxxa li jipprovdu likwidità fejn l-offerti jkunu sodisfatti, jew l-ogħla rata tal-imgħax fi proċeduri ta' sejħiet għall-offerti b'rata varjabbli li jassorbu l-likwidità fejn l-offerti jkunu sodisfatti;

(56) “faċilità ta' tislif marġinali” tfisser faċilità permanenti offruta mill-Eurosistema li l-kontropartijiet jistgħu jużaw biex jirċievu kreditu mil-lejl għan-nhar mill-Eurosistema permezz ta' BĊN b'rata ta' imgħax speċifikata minn qabel soġġetta għar-rekwiżit ta' assi eliġibbli suffiċjenti bħala kollateral;

(57) “rata tal-faċilità ta' self marginali” tfisser ir-rata ta' imgħax applikata għall-faċilità ta' self marġinali;

(58) “kwotazzjoni tal-punt ta' swap marġinali” tfisser il-kwotazzjoni tal-punt ta' swap fejn l-allokazzjoni totali ta' sejħiet għall-offerti tkun eżawrita;

(59) “assi negozjabbli” tfisser strumenti ta' dejn li jiddaħħlu għan-negozjar f'suq u li jissodisfaw il-kriterji ta' eliġibbiltà stipulati fil-Parti Erbgħa;

(60) “data ta' maturità” tfisser id-data meta operazzjoni tal-politika monetarja tal-Eurosistema tiskadi. F'każ ta' ftehim ta' xiri mill-ġdid jew swap, id-data ta' maturità tikkorrispondi għad-data ta' xiri mill-ġdid;

(61) “Stat Membru” tfisser Stat Membru tal-Unjoni;

(62) “multi cédulas” tfisser strumenti ta' dejn maħruġa minn SPVs Spanjoli speċifiċi (Fondo de Titulización de Activos, FTA) li jippermettu li ċertu numru ta' cédulas singoli ta' daqs żgħir (bonds koperti Spanjoli) minn bosta oriġinaturi jiġu aggregati;

(63) “bank ta' żvilupp multilaterali” tfisser entità elenkata fl-Artikolu 117(2) tar-Regolament (UE) Nru 575/2013, fejn l-iskoperturi għal dik l-entità jiġu assenjati piż ta' riskju ta' 0 %;

64. “irkant b'rata multipla (Irkant Amerikan)” tfisser irkant li fih ir-rata ta' imgħax tal-allokazzjoni jew il-prezz jew punt ta' swap tkun ugwali għar-rata ta' imgħax offruta f'kull offerta individwali;

(65) “kupun b'diversi passi” tfisser struttura ta' kupun fejn il-parti tal-marġini (x) tiżdied aktar minn darba matul il-ħajja tal-assi skont skeda predeterminata f'dati predeterminati, normalment id-data tas-sejħa jew id-data tal-ħlas tal-kupun.

(66) “bank ċentrali nazzjonali” (BĊN) tfisser bank ċentrali nazzjonali ta' Stat Membru li l-munita tiegħu hija l-euro;

(67) “jum tan-negozju ta' BĊN” tfisser kull jum li fih BĊN ikun miftuħ bl-iskop li jwettaq operazzjonijiet tal-politika monetarja tal-Eurosistema, inklużi l-jiem meta l-fergħat ta' dak il-BĊN jistgħu jkunu magħluqa minħabba festi pubbliċi lokali jew reġjonali;

(68) “pajjiżi tal-G10 li mhumiex membri taż-ŻEE” tfisser il-pajjiżi li jipparteċipaw fil-Grupp ta' Għaxra (G10) li ma humiex pajjiżi membri taż-ŻEE, jiġifieri l-Istati Uniti tal-Amerika, il-Kanada, il-Ġappun u l-Isvizzera;

▼M9

(68a) “bond kopert leġiżlattiv tal-G10 mhux taż-ŻEE” tfisser bond kopert maħruġ skont ir-rekwiżiti tal-qafas leġiżlattiv nazzjonali ta’ bonds koperti ta’ pajjiż tal-G10 li mhux taż-ŻEE;

▼B

(69) “korporazzjoni mhux finanzjarja” għandha l-istess tifsira bħal fir-Regolament (UE) Nru 549/2013;

▼M2

(70) “assi mhux negozjabbli” tfisser kwalunkwe wieħed minn dawn l-assi: depożiti għal perijodu fiss, pretensjonijiet ta' kreditu, RMBDs u strumenti ta' dejn mhux negozjabbli ggarantiti bi pretensjonijiet ta' kreditu eliġibbli;

▼M2

(70a) “strumenti ta' dejn mhux negozjabbli ggarantiti bi pretensjonijiet ta' kreditu eliġibbli” (iktar 'il quddiem “DECCs”) tfisser strumenti ta' dejn: (a) li huma ggarantiti, direttament jew indirettament, bi pretensjonijiet ta' kreditu li jissodisfaw il-kriterji kollha ta' eliġibbiltà tal-Eurosistema għal pretensjonijiet ta' kreditu skont it-Taqsima 1, Kapitolu 1 tat-Titolu III tal-Parti Erbgħa, soġġett għad-dispożizzjonijiet tal-Artikolu 107f; (b) li joffru rikors doppju għal: (i) istituzzjoni ta' kreditu li tkun l-oriġinatriċi tal-pretensjonijiet ta' kreditu sottostanti; u (ii) l-aggregazzjoni ta' kopertura dinamika ta' pretensjonijiet ta' kreditu sottostanti msemmija fil-punt (a); (c) li għalihom ma jkun hemm ebda segmentazzjoni tar-riskju;

▼M9 —————

▼B

(72) “tranżazzjoni definittiva” tfisser strument użat fit-twettiq ta' operazzjonijiet tas-suq miftuħ, fejn l-Eurosistema tixtri jew tbiegħ assi negozjabbli eliġibbli b'mod definittiv fis-suq (spot jew forward), li jirriżulta fi trasferiment sħiħ tas-sjieda mill-bejjiegħ lix-xerrej mingħajr ebda trasferiment bil-maqlub konness tas-sjieda;

(73) “sistema ta' aggregazzjoni” tfisser sistema għall-ġestjoni tal-kollateral tal-BĊNi, li permezz tagħha kontroparti żżomm kont aggregat ma' BĊN biex tiddepożita assi li jikkollateralizzaw l-operazzjonijiet ta' kreditu tal-Eurosistema relatati ta' dik il-kontroparti, fejn l-assi jiġu rreġistrati b'tali mod li assi eliġibbli individwali ma jkunx marbut ma' operazzjoni ta' kreditu speċifika tal-Eurosistema u l-kontroparti tkun tista' tissostitwixxi assi eliġibbli fuq bażi ta' kontinwa;

▼M4

(74) “klassifikazzjoni ta' kreditu pubbliku” tfisser klassifikazzjoni ta' kreditu li tkun: (a) maħruġa jew approvata minn aġenziji ta' klassifikazzjoni tal-kreditu rreġistrati fl-Unjoni u aċċettati bħala istituzzjoni ta' valutazzjoni tal-kreditu esterna mill-Eurosistema; u (b) żvelati pubblikament jew iddistribwiti b'abbonament;

▼B

(75) “entità tas-settur pubbliku” tfisser entità li tkun ikklassifikata minn awtorità tal-istatistika nazzjonali bħala unità fi ħdan is-settur pubbliku għall-finijiet tar-Regolament (UE) Nru 549/2013;

(76) “sejħa għall-offerti mgħaġġla” tfisser proċedura ta' sejħa għall-offerti, li normalment tiġi eżegwita fi żmien 105 minuta mit-tħabbir tas-sejħa għall-offerti għaċ-ċertifikazzjoni tar-riżultat tal-allokazzjoni, u li tista' tkun ristretta għal għadd limitat ta' kontropartijiet, kif speċifikat ulterjorment fil-Parti Tnejn;

▼M6

(76a) “rabta mwassla” tfisser rabta stabbilita bejn SSSs imħaddmin minn żewġ CSDs differenti li jiskambjaw tranżazzjonijiet jew trasferimenti f'titoli permezz tat-tielet SSS imħaddma minn CSD li taġixxi bħala intermedjarju jew, f'każ ta' SSSs imħaddmin minn CSDs li jipparteċipaw fit-TARGET2-Securities, permezz ta' bosta SSSs imħaddmin minn CDS li jaġixxu bħala intermedjarji;

▼B

(77) “ftehim ta' xiri mill-ġdid” tfisser ftehim li permezz tiegħu assi eleġibbli jinbiegħ lil xerrej mingħajr iż-żamma tas-sjieda min-naħa tal-bejjiegħ, waqt li l-bejjiegħ simultanjament jikseb id-dritt u l-obbligu li jixtri mill-ġdid assi ekwivalenti bi prezz speċifiku f'data futura jew fuq talba;

(78) “data ta' xiri mill-ġdid” tfisser id-data meta x-xerrej ikun obbligat li jbiegħ lura assi ekwivalenti lill-bejjiegħ b'rabta ma' tranżazzjoni taħt ftehim ta' xiri mill-ġdid;

(79) “prezz ta' xiri mill-ġdid” tfisser il-prezz meta x-xerrej ikun obbligat li jbiegħ lura assi ekwivalenti lill-bejjiegħ b'rabta ma' transazzjoni taħt ftehim ta' xiri mill-ġdid. Il-prezz tax-xiri mill-ġdid huwa ekwivalenti għas-somma tal-prezz tax-xiri u d-differenza fil-prezz li tikkorrispondi għall-imgħax fuq il-likwidità avvanzata fuq il-maturità tal-operazzjoni;

(80) “tranżazzjoni bil-maqlub” tfisser strument użat fit-twettiq ta' operazzjonijiet tas-suq miftuħ u meta jiġi pprovdut aċċess għall-faċilità ta' self marġinali fejn BĊN jixtri jew ibiegħ assi eliġibbli taħt ftehim ta' xiri mill-ġdid jew iwettaq operazzjonijiet ta' kreditu fil-forma ta' self kollateralizzat;

(81) “kont ta' kustodja sigura” tfisser kont ta' titoli amministrati minn ICSD, CSD jew BĊN fejn l-istituzzjonijiet ta' kreditu jistgħu jpoġġu titoli eliġibbli għal operazzjonijiet ta' kreditu tal-Eurosistema;

▼M6

(82) “sistema ta' saldu ta' titoli” (SSS) tfisser sistema ta' saldu ta' titoli kif iddefinita fil'punt (10) tal-Artikolu 2(1) tar-Regolament (UE) Nru 909/2014, illi tippermetti t-trasferiment ta' titoli, jew mingħajr ħlas (FOP), jew bi ħlas (kunsenja kontra ħlas (DVP));

▼B

(83) “data tas-saldu” tfisser id-data meta tranżazzjoni tiġi saldata;

(84) “irkant b'rata waħda (irkant Olandiż)” tfisser irkant fejn ir-rata ta' imgħax tal-allokazzjoni jew il-prezz jew punt ta' swap applikata għall-offerti sodisfatti kollha tkun ugwali għar-rata ta' imgħax marġinali jew il-prezz jew punt ta' swap;

(85) “Vettura bi Skop Speċjali” (Special Purpose Vehicle — SPV) tfisser entità bi skop speċjali ta' titolizzazzjoni kif iddefinita fil-punt (66) tal-Artikolu 4(1) tar-Regolament (UE) Nru 575/2013;

(86) “sejħa għall-offerti standard” tfisser proċedura ta' sejħa għall-offerti li normalment titwettaq fi żmien 24 siegħa mill-avviż tas-sejħa għall-offerti saċ-ċertifikazzjoni tar-riżultat tal-allokazzjoni;

(87) “operazzjonijiet strutturali” tfisser kategorija ta' operazzjonijiet tas-suq miftuħ eżegwiti mill-Eurosistema biex taġġusta l-pożizzjoni ta' likwidità strutturali tal-Eurosistema fil-konfront tas-settur finanzjarju jew biex issegwi skopijiet oħrajn tal-politika monetarja kif speċifikat ulterjorment fil-Parti Tnejn;

▼M9 —————

▼M9

(88a) “mira ta’ prestazzjoni tas-sostenibbiltà” (SPT) tfisser mira stabbilita mill-emittent f’dokument ta’ ħruġ disponibbli pubblikament, li tkejjel titjib kwantifikat fil-profil ta’ sostenibbiltà tal-emittent fuq perijodu ta’ żmien predefinit b’referenza għal wieħed jew aktar mill-objettivi ambjentali stabbiliti fir-Regolament (UE) 2020/852 tal-Parlament Ewropew u tal-Kunsill ( 10 ) u/jew ma’ wieħed jew aktar mill-Għanijiet ta’ Żvilupp Sostenibbli stabbiliti min-Nazzjonijiet Uniti relatati mat-tibdil fil-klima jew mad-degradazzjoni ambjentali ( 11 );

▼B

(89) “punt ta' swap” tfisser id-differenza bejn ir-rata tal-kambju tat-tranżazzjoni forward u r-rata tal-kambju tat-tranżazzjoni spot fi swap tal-kambju barrani, ikkwotata skont il-konvenzjonijiet ġenerali tas-suq;

(90) “ħruġ tap” jew “ħarġa tap” tfisser ħarġa li tifforma serja waħda ma' ħruġ jew ħarġa preċedenti;

(91) “TARGET2” tfisser is-sistema ta' saldu gross ta' dak il-ħin stess għall-euro, li tipprovdi saldu ta' ħlfasijiet f'euro fi flus tal-bank ċentrali, irregolata taħt il-Linja ta' Gwida BĊE/2012/27;

(92) “proċedura ta' sejħa għall-offerti” tfisser proċedura li permezz tagħha l-Eurosistema tipprovdi jew tirtira likwidità mis-suq li permezz tagħha l-BĊN jidħol fi tranżazzjonijiet billi jaċċetta offerti sottomessi mill-kontropartijiet wara avviż pubbliku;

(93) “data tan-negozju (T)” tfisser id-data meta jsir negozju, jiġifieri ftehim dwar transazzjoni finanzjarja bejn żewġ kontropartijiet. Id-data tan-negozju tista' tikkoinċidi mad-data tas-saldu għat-tranżazzjoni (saldu dakinhar stess) jew tippreċedi d-data tas-saldu b'numru speċifikat ta' jiem tan-negozju (id-data tas-saldu hija speċifikata bħala T + id-dewmien fis-saldu);

▼M9 —————

▼M6

(95) “aġent tripartit” (TPA) tfisser CSD li jħaddem SSS eliġibbli li jkun daħal f'kuntratt ma' BĊN li permezz tiegħu dak is-CSD jkollu jipprovdi ċerti servizzi ta' ġestjoni tal-kollateral bħala aġent ta' dak il-BĊN;

▼B

(96) “Unjoni” tfisser l-Unjoni Ewropea;

(97) “haircut ta' valutazzjoni” tfisser tnaqqis perċentwali applikat għall-valur tas-suq ta' assi mmobilizzat bħala kollateral f'operazzjonijiet ta' kreditu tal-Eurosistema;

(98) “tnaqqis fil-valutazzjoni” tfisser ċertu tnaqqis perċentwali fil-valur tas-suq ta' assi, immobilizzat bħala kollateral fl-operazzjonijiet ta' kreditu tal-Eurosistema, qabel l-applikazzjoni ta' kwalunkwe haircut ta' valutazzjoni;

(99) “proċedura ta' sejħa għall-offerti b'rata varjabbli” tfisser proċedura ta' sejħa għall-offerti fejn il-kontropartijiet parteċipanti joffru kemm l-ammont tat-tranżazzjoni li jridu jagħmlu u r-rata tal-imgħax, il-punt ta' swap jew il-prezz li bih iridu jidħlu fi tranżazzjonijiet mal-Eurosistema f'kompetizzjoni ma' xulxin, u fejn l-aktar offerti kompetittivi jiġu sodisfatti l-ewwel sakemm l-ammont totali offrut jiġi eżawrit;

▼M5

(99a) “entità ta' stralċ” tfisser entità, kemm jekk tkun proprjetà privata jew pubblika, li (a) ikollha bħala l-iskop ewlieni tagħha l-iżvestiment gradwali tal-assi tagħha u l-waqfien tan-negozju tagħha; jew (b) tkun entità għall-ġestjoni jew l-iżvestiment ta' assi stabbilita biex tappoġġa ristrutturar u/jew riżoluzzjoni tas-settur finanzjarju, inklużi vetturi tal-ġestjoni tal-assi li jirriżultaw minn azzjoni ta' riżoluzzjoni fil-forma tal-applikazzjoni ta' għodda għas-separazzjoni tal-assi skont l-Artikolu 26 tar-Regolament (UE) Nru 806/2014 tal-Parlament Ewropew u tal-Kunsill ( 12 ) jew leġiżlazzjoni nazzjonali li timplimenta l-Artikolu 42 tad-Direttiva 2014/59/UE tal-Parlament Ewropew u tal-Kunsill ( 13 ).

▼B

(100) “kupun żero” tfisser titolu ta' dejn mingħajr ebda ħlasijiet ta' kupun perijodiċi.







IT-TIENI PARTI

L-GĦODOD, L-OPERAZZJONIJIET, L-ISTRUMENTI U L-PROĊEDURI TAL-POLITIKA MONETARJA TAL-EUROSISTEMA

Artikolu 3

Il-qafas ta' implimentazzjoni tal-politika monetarja tal-Eurosistema

1. L-għodod użati mill-Eurosistema fl-implimentazzjoni tal-politika monetarja għandhom jikkonsistu f'dawn: (a) operazzjonijiet tas-suq miftuħ; (b) faċilitajiet permanenti; (c) rekwiżiti ta' riżervi minimi.

2. Ir-rekwiżit tar-riżervi minimi huwa speċifikat fir-Regolament (KE) Nru 2531/98 u r-Regolament (KE) Nru 1745/2003 (BĊE/2003/9). Ċerti karatteristiċi tar-rekwiżit tar-riżervi minimi huma spjegati fl-Anness I għal finijiet ta' informazzjoni.

Artikolu 4

Karatteristiċi indikattivi tal-operazzjonijiet tal-politika monetarja tal-Eurosistema

Ħarsa ġenerali lejn il-karatteristiċi tal-operazzjonijiet tal-politika monetarja tal-Eurosistema hija ppreżentata fit-Tabella 1.

▼M6







Tabella 1 Ħarsa ġenerali lejn il-karatteristiċi tal-operazzjonijiet tal-politika monetarja tal-Eurosistema Kategoriji ta' operazzjonijiet tal-politika monetarja Tipi ta' strumenti Maturità Frekwenza Proċedura Għoti ta' likwidità Assorbiment tal-likwidità Operazzjonijiet ta' suq miftuħ Operazzjonijiet ta' rifinanzjament ewlieni Transazzjonijiet b'lura — Ġimgħa Kull ġimgħa Proċeduri ta' sejħiet għall-offerti standard Operazzjonijiet ta' rifinanzjament fuq żmien itwal Transazzjonijiet b'lura — Tliet xhur (*1) Kull xahar (*1) Proċeduri standard ta' sejħiet għall-offerti Operazzjonijiet ta' rfinar Transazzjonijiet b'lura Transazzjonijiet b'lura Mhux standardizzat Mhux standardizzat Proċeduri ta' sejħiet għall-offerti Proċeduri bilaterali (*2) Swaps tal-kambju barrani Swaps tal-kambju barrani — Ġbir ta' depożiti b'terminu fiss Operazzjonijiet strutturali Transazzjonijiet b'lura Transazzjonijiet b'lura Mhux standardizzat Mhux standardizzat Proċeduri standard ta' sejħiet għall-offerti (*3) — Ħruġ ta' ċertifikati ta' dejn tal-BĊE Inqas minn 12-il xahar Xiri assolut Bejgħ assolut — Proċeduri bilaterali Proċeduri ta' sejħiet għall-offerti (*4) Faċilitajiet permanenti Faċilità ta' self marġinali Transazzjonijiet b'lura — Overnight Aċċess fid-diskrezzjoni tal-kontropartijiet Faċilità ta' depożitu — Depożiti Overnight Aċċess fid-diskrezzjoni tal-kontropartijiet ( *1 ) Bis-saħħa tal-Artikolu 7(2)(b), l-Artikolu 7(2)(c), l-Artikolu 7(3) u l-Artikolu 7(4) ( *2 ) Bis-saħħa tal-Artikolu 8(2)(c), l-Artikolu 10(4)(c), l-Artikolu 11(5)(c) u l-Artikolu 12(6)(c) ( *3 ) Bis-saħħa tal-Artikolu 9(2)(c), l-Artikolu 10(4)(c) u l-Artikolu 13(5)(d) ( *4 ) Bis-saħħa tal-Artikolu 9(2)(c) u l-Artikolu 14(3)(c).

▼B







TITOLU I

OPERAZZJONIJIET TAS-SUQ MIFTUĦ







KAPITOLU 1

Ħarsa ġenerali lejn operazzjonijiet tas-suq miftuħ

Artikolu 5

Ħarsa ġenerali lejn kategoriji u strumenti fir-rigward ta' operazzjonijiet tas-suq miftuħ

1. L-Eurosistema tista' twettaq operazzjonijiet tas-suq miftuħ biex tidderieġi rati tal-imgħax, tamministra s-sitwazzjoni tal-likwidità fis-suq finanzjarju u tissenjala l-pożizzjoni tal-politika monetarja.

2. Skont l-iskop speċifiku tagħhom, l-operazzjonijiet tas-suq miftuħ jistgħu jiġu aggregati taħt dawn il-kategoriji: (a) operazzjonijiet ta' rifinanzjament ewlenin; (b) operazzjonijiet ta' rifinanzjament fuq żmien itwal; (c) operazzjonijiet ta' rfinar; (d) operazzjonijiet strutturali;

3. Operazzjonijiet tas-suq miftuħ għandhom jitwettqu permezz tal-istrumenti li ġejjin: (a) tranżazzjonijiet bil-maqlub; (b) swaps tal-kambju barrani għal skopijiet tal-politika monetarja; (c) ġbir ta' depożiti b'terminu fiss; (d) ħruġ ta' ċertifikati ta' dejn tal-BĊE; (e) tranżazzjonijiet diretti.

4. Rigward il-kategoriji speċifiċi ta' operazzjonijiet tas-suq miftuħ stipulati fil-paragrafu 2, l-istrumenti li ġejjin li għalihom issir referenza fil-paragrafu 3 għandhom ikunu applikabbli: (a) MROs u LTROs jitwettqu esklużivament permezz ta' tranżazzjonijiet bil-maqlub; (b) operazzjonijiet ta' rfinar jistgħu jitwettqu permezz ta': (i) tranżazzjonijiet bil-maqlub; (ii) swaps tal-kambju barrani għal skopijiet tal-politika monetarja; (iii) ġbir ta' depożiti b'terminu fiss; (c) operazzjonijiet strutturali jistgħu jitwettqu permezz ta': (i) tranżazzjonijiet bil-maqlub; (ii) ħruġ ta' ċertifikati ta' dejn tal-BĊE; (iii) tranżazzjonijiet diretti.

5. Il-BĊE għandu jibda operazzjoni tas-suq miftuħ u għandu jiddeċiedi wkoll dwar it-termini u l-kundizzjonijiet għall-eżekuzzjoni tagħhom u dwar l-istrument li għandu jintuża.







KAPITOLU 2

Kategoriji ta' operazzjonijiet tas-suq miftuħ

Artikolu 6

Operazzjonijiet ta' rifinanzjament ewlenin

1. L-Eurosistema għandha twettaq MROs permezz ta' tranżazzjonijiet bil-maqlub.

2. Rigward il-karatterisitiċi operattivi tagħhom, l-MROs: (a) huma operazzjonijiet li jipprovdu likwidità; (b) normalment jitwettqu kull ġimgħa skont il-kalendarju indikattiv għall-operazzjonijiet regolari ta' sejħiet għall-offerti tal-Eurosistema; (c) normalment ikollhom maturità ta' ġimgħa, kif indikat fil-kalendarju indikattiv għall-operazzjonijiet regolari ta' sejħiet għall-offerti tal-Eurosistema, soġġett għall-eċċezzjoni stipulata fil-paragrafu 3; (d) huma eżegwiti b'mod deċentralizzat mill-BĊNi; (e) huma eżegwiti permezz ta' proċeduri standard ta' sejħiet għall-offerti; ▼M6 (f) huma soġġetti għall-kriterji ta' eliġibbiltà stipulati fil-Parti Tlieta, li għandhom jiġu sodisfatti mill-kontropartijiet kollha li jippreżentaw offerti għal dawk l-operazzjonijiet; ▼B (g) huma bbażati fuq assi eliġibbli bħala kollateral.

3. Il-maturità tal-MROs tista' tvarja skont il-festi pubbliċi differenti fi Stati Membri li l-munita tagħhom hija l-euro.

4. Il-Kunsill Governattiv tal-BĊE għandu jiddeċiedi dwar ir-rati tal-imgħax għall-MROs fuq bażi regolari. Ir-rati tal-imgħax riveduti għandhom isiru effettivi mill-bidu tal-perijodu l-ġdid ta' żamma tar-riżervi.

5. Minkejja l-paragrafu 4, il-Kunsill Governattiv tal-BĊE jista' jbiddel ir-rata tal-imgħax għall-MROs fi kwalunkwe żmien. Dik id-deċiżjoni għandha ssir effettiva mhux aktar kmieni mill-jum tan-negozju ta' wara tal-Eurosistema.

6. L-MROs huma eżegwiti permezz ta' proċeduri ta' sejgħiet għall-offerti b'rata fissa jew proċeduri ta' sejgħiet għall-offerti b'rata varjabbli, kif deċiż mill-Eurosistema.

Artikolu 7

Operazzjonijiet ta' rifinanzjament fuq żmien itwal

1. L-Eurosistema għandha twettaq LTROs permezz ta' tranżazzjonijiet bil-maqlub sabiex tipprovdi lill-kontropartijiet b'likwidità b'maturità itwal minn dik tal-MROs.

2. Rigward il-karatterisitiċi operazzjonali tagħhom, l-LTROs: (a) huma operazzjonijiet bil-maqlub li jipprovdu likwidità; (b) jitwettqu regolarment kull xahar skont il-kalendarju indikattiv għall-operazzjonijiet regolari ta' sejħiet għall-offerti tal-Eurisostema, soġġett għall-eċċezzjoni stipulata fil-paragrafu 4; (c) normalment ikollhom maturità ta' tliet xhur skont il-kalendarju indikattiv għall-operazzjonijiet regolari ta' sejħiet għall-offerti tal-Eurisostema, soġġett għall-eċċezzjoni stipulata fil-paragrafi 3 u 4; (d) huma eżegwiti b'mod deċentralizzat mill-BĊNi; (e) huma eżegwiti permezz ta' proċeduri standard ta' sejħiet għall-offerti; ▼M6 (f) huma soġġetti għall-kriterji ta' eliġibbiltà stipulati fil-Parti Tlieta, li għandhom jiġu sodisfatti mill-kontropartijiet kollha li jippreżentaw offerti għal dawk l-operazzjonijiet; ▼B (g) huma bbażati fuq assi eliġibbli bħala kollateral.

3. Il-maturità tal-LTROs tista' tvarja skont il-festi pubbliċi differenti fi Stati Membri li l-munita tagħhom hija l-euro.

4. L-Eurosistema tista' twettaq, fuq bażi mhux regolari, LTROs b'maturità differenti minn tliet xhur. Dawk l-operazzjonijiet ma humiex speċifikati fil-kalendarju indikattiv għall-operazzjonijiet regolari ta' sejħiet għall-offerti tal-Eurosistema.

5. LTROs b'maturità ta' aktar minn tliet xhur, li jitwettqu fuq bażi mhux regolari, kif imsemmi fil-paragrafu 4, jista' jkollhom klawżola ta' ħlas lura bikri. Dik il-klawsola ta' ħlas lura bikri tista' tirrappreżenta jew għażla jew inkella obbligu għall-kontropartijiet li taħtha huma jħallsu lura l-ammonti kollha li jkunu ġew allokati f'operazzjoni partikolari, jew parti minnhom. Il-klawsoli obbligatorji ta' ħlas lura bikri għandhom ikunu bbażati fuq kundizzjonijiet espliċiti u ddefiniti minn qabel. Id-dati meta l-ħlasijiet lura bikrin isiru effettivi għandhom jitħabbru mill-Eurosistema fil-ħin tat-tħabbir tal-operazzjonijiet. L-Eurosistema tista' tiddeċiedi f'ċirkustanzi eċċezzjonali li tissospendi ħlasijiet lura bikrin f'dati speċifiċi fuq il-bażi ta', inter alia , vaganzi pubbliċi fi Stati Membri li l-munita tagħhom hija l-euro.

6. LTROs huma eżegwiti permezz ta' proċeduri ta' sejħa għall-offerti b'rata varjabbli, sakemm ma jiġix deċiż mill-Eurosistema li dawn għandhom jiġu eżegwiti permezz ta' proċedura ta' sejħa għall-offerti b'rata fissa. F'każ bħal dan, ir-rata applikabbli għal proċeduri ta' sejħa għall-offerti b'rata fissa tista' tiġi indiċjata ma' rata ta' referenza sottostanti, eż. rata MRO medja) matul il-ħajja tal-operazzjoni, b'firxa jew mingħajr.

Artikolu 8

Operazzjonijiet ta' rfinar

1. L-Eurosistema tista' twettaq operazzjonijiet ta' rfinar permezz ta' tranżazzjonijiet bil-maqlub, swaps tal-kambju barrani għal skopijiet tal-politika monetarja jew il-ġbir ta' depożiti għal terminu fiss, b'mod partikolari sabiex tindirizza varjazzjonijiet tal-likwidità fis-suq.

2. Rigward il-karatterisitiċi operazzjonali tagħhom, l-operazzjonijiet ta' rfinar: (a) jistgħu jitwettqu jew bħala operazzjoni li tipprovdi l-likwidità jew li tassorbi l-likwidità; (b) ikollhom frekwenza u maturità li normalment ma jkunux standardizzati; (c) normalment jiġu eżegwiti permezz ta' proċeduri mgħaġġla ta' sejħiet għall-offerti, ħlief jekk l-Eurosistema tiddeċiedi li twettaq l-operazzjoni ta' rfinar speċifika b'mezzi oħrajn (proċedura standard ta' sejħa għall-offerti jew proċedura bilaterali) fid-dawl ta' kunsiderazzjonijiet speċifiċi tal-politika monetarja jew sabiex ikun hemm reazzjoni għall-kundizzjonijiet tas-suq; (d) huma eżegwiti b'mod deċentralizzat mill-BĊNi, mingħajr preġudizzju għall-Artikolu 45(3); ▼M6 (e) huma suġġetti għall-kriterji ta' eliġibbiltà għal kontropartijiet kif speċifikat fil-Parti Tlieta, skont: (i) it-tip speċifiku ta' strument għat-twettiq ta' operazzjonijiet ta' rfinar; u (ii) il-proċedura applikabbli għal dak it-tip ta' strument speċifiku; ▼B (f) meta jitwettqu permezz ta' tranżazzjonijiet bil-maqlub, li jkunu bbażati fuq assi eliġibbli bħala kollateral.

▼M2

3. Il-BĊE jista' jwettaq operazzjonijiet ta' rfinar fi kwalunkwe jum ta' negozju tal-Eurosistema sabiex jindirizza żbilanċi tal-likwidità fil-perijodu ta' żamma tar-riżervi. Jekk il-jum tal-kummerċ, il-jum tas-saldu jew il-jum tar-rimborż ma jkunux jiem ta' negozju tal-BĊN, il-BĊN relevanti mhuwiex meħtieġ iwettaq dawk l-operazzjonijiet.

▼B

4. L-Eurosistema għandha żżomm grad għoli ta' flessibbiltà fir-rigward tal-għażla tagħha tal-proċeduri u karatteristiċi operattivi fit-twettiq ta' operazzjonijiet ta' rfinar, sabiex tirreaġixxi għall-kundizzjonijiet tas-suq.

Artikolu 9

Operazzjonijiet strutturali

1. L-Eurosystem tista' twettaq operazzjonijiet strutturali permezz ta' tranżazzjonijiet bil-maqlub, il-ħruġ ta' ċertifikati ta' dejn mill-BĊE jew tranżazzjonijiet definittivi sabiex taġġusta l-pożizzjoni strutturali tal-Eurosistema fil-konfront tas-sistema finanzjarja, jew issegwi skopijiet oħrajn ta' implimentazzjoni tal-politika monetarja.

2. Rigward il-karatterisitiċi operazzjonali tagħhom, l-operazzjonijiet strutturali: (a) huma operazzjonijiet li jipprovdu likwidità jew li jassorbu likwidità; (b) għandhom frekwenza u maturità li ma hijiex standardizzata; (c) huma eżegwiti permezz ta' proċeduri ta' sejħiet għall-offerti jew proċeduri bilaterali, skont it-tip ta' strument speċifiku għat-twettiq tal-operazzjoni strutturali; (d) huma eżegwiti b'mod deċentralizzat mill-BĊNi; ▼M6 (e) huma soġġetti għall-kriterji ta' eliġibbiltà għal kontropartijiet kif stipulat fil-Parti Tlieta, skont: (i) it-tip speċifiku ta' strument għat-twettiq ta' operazzjonijiet strutturali; u (ii) il-proċedura applikabbli għal dak it-tip ta' strument speċifiku; ▼B (f) operazzjonijiet strutturali li jipprovdu likwidità huma bbażati fuq assi eliġibbli bħala kollateral, bl-eċċezzjoni ta' xirjiet definittivi.

3. L-Eurosistema għandha żżomm grad għoli ta' flessibbiltà fir-rigward tal-għażla tagħha tal-proċeduri u karatteristiċi operattivi fit-twettiq ta' operazzjonijiet strutturali, sabiex tirreaġixxi għall-kundizzjonijiet tas-suq u żviluppi strutturali oħrajn.







KAPITOLU 3

Strumenti għal operazzjonijiet tas-suq miftuħ

Artikolu 10

Tranżazzjonijiet bil-maqlub

1. Tranżazzjonijiet bil-maqlub huma strumenti speċifiċi biex jitwettqu operazzjonijiet tas-suq miftuħ li permezz tagħhom BĊN jixtri jew ibiegħ assi eliġibbli taħt ftehim ta' xiri mill-ġdid jew iwettaq operazzjonijiet ta' kreditu fil-forma ta' self kollateralizzat skont l-arranġamenti kuntrattwali jew regolatorji relevanti applikati mill-BĊNi.

2. Il-ftehim ta' xiri mill-ġdid u s-self kollateralizzat għandhom jikkonformaw mar-rekwiżiti addizzjonali għal dawk l-istrumenti kif stipulat fil-Parti Sebgħa.

3. Tranżazzjonijiet bil-maqlub li jipprovdu likwidità għandhom ikunu bbażati fuq assi eliġibbli bħala kollateral, skont il-Parti Erbgħa.

▼M6

4. Fir-rigward tal-karatteristiċi operattivi tagħhom, it-tranżazzjonijiet b'lura għal skopijiet ta' politika monetarja: (a) jistgħu jitwettqu jew bħala operazzjonijiet li jipprovdu l-likwidità jew jassorbu l-likwidità; (b) għandhom frekwenza u maturità li jiddependu fuq il-kategorija ta' operazzjoni ta' suq miftuħ li għaliha jintużaw; (c) li jaqgħu fil-kategorija ta' operazzjonijiet ta' suq miftuħ huma eżegwiti permezz ta' proċeduri standard ta' sejħiet għall-offerti, bl-eċċezzjoni ta' operazzjonijiet ta' rfinar, fejn jiġu eżegwiti permezz ta' proċeduri ta' sejħa għall-offerti jew bilaterali; (d) li jaqgħu fil-kategorija ta' faċilità ta' self marġinali jiġu eżegwiti kif deskritt fl-Artikolu 18; (e) huma eżegwiti b'mod deċentralizzat mill-BĊNi, mingħajr preġudizzju għall-Artikolu 45(3).

▼B

5. Tranżazzjonijiet bil-maqlub li jassorbu l-likwidità għandhom ikunu bbażati fuq assi pprovduti mill-Eurosistema. Il-kriterji ta' eliġibbiltà ta' dawk l-assi għandhom ikunu identiċi għal dawk applikati għal assi eliġibbli użati fi tranżazzjonijiet bil-maqlub li jipprovdu likwidità, skont il-Parti Erbgħa. Ebda haircuts ta' valutazzjoni ma għandhom jintużaw fi tranżazzjonijiet bil-maqlub li jassorbu l-likwidità.

Artikolu 11

Swaps tal-kambju barrani għal skopijiet tal-politika monetarja

1. Swaps tal-kambju barrani għall-finijiet ta' politika monetarja jikkonsistu fi tranżazzjonijiet simultanji spot u forward fl-euro kontra valuta barranija.

2. L-iswaps tal-kambju barrani għal skopijiet tal-politika monetarja għandhom jikkonformaw mar-rekwiżiti addizzjonali għal dawk l-istrumenti kif stipulat fil-Parti Sebgħa.

3. Sakemm ma jiġix deċiż mod ieħor mill-Kunsill Governattiv tal-BĊE, l-Eurosistema għandha topera biss f'valuti nnegozjati f'firxa wiesgħa u skont il-prattika tas-suq standard.

4. F'kull swap ta' kambju barrani għal skopijiet tal-politika monetarja, l-Eurosistema u l-kontropartijiet għandhom jiftiehmu dwar il-punti ta' swap għat-tranżazzjoni li jkunu kkwotati, skont il-konvenzjonijiet ġenerali tas-suq. It-termini tar-rata tal-kambju ta' swaps tal-kambju għal skopijiet tal-politika monetarja huma speċifikati fit-Tabella 2.

5. Rigward il-karatteristiċi operazzjonali tagħhom, l-iswaps tal-kambju barrani għal skopijiet tal-politika monetarja: (a) jistgħu jitwettqu jew bħala operazzjonijiet li jipprovdu l-likwidità jew li jassorbu l-likwidità; (b) għandhom frekwenza u maturità li ma hijiex standardizzata; (c) huma eżegwiti permezz ta' proċeduri mgħaġġlin ta' sejħiet għall-offerti jew proċeduri bilaterali, ħlief jekk l-Eurosistema tiddeċiedi li twettaq l-operazzjoni speċifika b'mezzi oħrajn (proċedura standard ta' sejħa għall-offerti jew proċedura bilaterali) fid-dawl ta' kunsiderazzjonijiet speċifiċi tal-politika monetarja jew sabiex ikun hemm reazzjoni għall-kundizzjonijiet tas-suq; (d) huma eżegwiti b'mod deċentralizzat mill-BĊNi, mingħajr preġudizzju għall-Artikolu 45(3).

▼M6

6. Il-kontropartijiet li jipparteċipaw fi swaps tal-kambju barrani għal skopijiet ta' politika monetarja għandhom ikunu suġġetti għall-kriterji ta' eliġibbiltà stipulati fil-Parti Tlieta, skont il-proċedura applikabbli għall-operazzjoni relevanti. ▼B Tabella 2 It-termini tar-rata tal-kambju ta' swaps tal-kambju għal skopijiet tal-politika monetarja S = spot (fid-data tat-tranżazzjoni ta' swap ta' kambju barrani) tar-rata tal-kambju bejn l-euro (EUR) u valuta barranija ABC FM = rata tal-kambju forward bejn l-euro u l-valuta barranija ABC fid-data tax-xiri mill-ġdid ta' swap (M) ΔΜ = punti forward bejn l-euro u l-valuta barranija ABC fid-data tax-xiri mill-ġdid ta' swap (M) N(.) = ammont spot ta' valuta; N(.)M huwa l-ammont forward tal-valuta: jew jew jew jew

Artikolu 12

Ġbir ta' depożiti b'terminu fiss

1. L-Eurosistema tista' tistieden lill-kontropartijiet biex ipoġġu depożiti għal terminu fiss mal-BĊNi domestiċi tagħhom.

2. Id-depożiti aċċettati mill-kontopartijiet huma għal terminu fiss u għandha tiġi applikata rata ta' imgħax fissa.

3. Ir-rati tal-imgħax applikati għad-depożiti għal terminu fiss jistgħu jkunu: (a) pożittivi; (b) iffissati għal żero fil-mija; (c) negattivi.

4. Ir-rata ta' imgħax applikata għad-depożitu għal terminu fiss għandha tkun rata tal-imgħax sempliċi bbażata fuq il-konvenzjoni tal-għadd ta' kull jum attwali/360. L-imgħax għandu jitħallas mal-maturità tad-depożitu. F'każijiet ta' rata ta' mgħax negattiva, l-applikazzjoni tagħha għal depożiti għal terminu fiss għandha tinvolvi obbligu ta' ħlas mid-detentur tad-depożitu lill-BĊN domestiku, inkluż id-dritt ta' dak il-BĊN li jiddebita l-kont tal-kontroparti kif meħtieġ. Il-BĊNi ma għandhom jipprovdu ebda kollateral bi skambju għad-depożiti ta' terminu fiss.

5. Id-depożiti għal terminu fiss għandhom jinżammu f'kontijiet mal-BĊN domestiku, anki meta dawk l-operazzjonijiet ikollhom jiġu eżegwiti b'mod ċentralizzat mill-BĊE taħt l-Artikolu 45(3).

6. Rigward il-karatterisitiċi operattivi tagħhom, il-ġbir ta' depożiti għal terminu fiss: (a) jitwettaq sabiex tiġi assorbita l-likwidità; (b) jista' jitwettaq fuq il-bażi ta' skeda ta' operazzjonijiet imħabbra minn qabel bi frekwenza u maturità ddefiniti minn qabel jew jista' jitwettaq ad hoc b'reazzjoni għal żviluppi fil-kundizzjoni tal-likwidità, eż. il-ġbir ta' depożiti għal terminu fiss jista' jsir fl-aħħar jum ta' perijodu ta' żamma tar-riżerva sabiex jiġu indirizzati żbilanċi fil-likwidità li jistgħu jkunu akkumulaw minn meta tkun saret l-allokazzjoni tal-aħħar operazzjoni ta' rifinanzjament prinċipali; (c) jiġi eżegwit permezz ta' proċeduri mgħaġġlin ta' sejħiet għall-offerti, ħlief jekk il-BĊE jiddeċiedi li jwettaq l-operazzjoni speċifika b'mezzi oħrajn (proċedura bilaterali jew standard ta' sejħa għall-offerti) fid-dawl ta' kunsiderazzjonijiet speċifiċi tal-politika monetarja jew sabiex ikun hemm reazzjoni għall-kundizzjonijiet tas-suq; (d) huwa eżegwit b'mod deċentralizzat mill-BĊNi, mingħajr preġudizzju għall-Artikolu 45(3);

▼M6

7. Il-kontropartijiet li jipparteċipaw fil-ġbir ta' depożiti għal terminu fiss għandhom ikunu suġġetti għall-kriterji ta' eliġibbiltà speċifikati fil-Parti Tlieta, skont il-proċedura applikabbli għall-operazzjoni relevanti.

▼B

Artikolu 13

Ħruġ ta' ċertifikati ta' dejn tal-BĊE

1. Iċ-ċertifikati ta' dejn tal-BĊE jikkostitwixxu obbligu ta' dejn tal-BĊE fil-konfront tad-detentur taċ-ċertifikat.

2. Iċ-ċertifikati ta' dejn tal-BĊE għandhom jinħarġu u jinżammu fil-forma ta' entrata fil-kotba f'depożitorji ta' titoli fi Stati Membri li l-munita tagħhom hija l-euro.

3. Il-BĊE ma għandu jimponi l-ebda restrizzjoni fuq it-trasferibbiltà taċ-ċertifikati tad-dejn tal-BĊE.

4. Il-BĊE jista' joħroġ ċertifikati ta' dejn tal-BĊE: (a) b'ammont ta' ħruġ bi skont li jkun inqas mill-ammont nominali; jew (b) ammont ogħla mill-ammont nominali, li għandhom jinfdew malli tintlaħaq il-maturità b'ammont nominali.

Id-differenza bejn l-ammont tal-ħruġ u l-ammont nominali (fidi) għandha tkun ugwali għall-imgħax akkumulat fuq l-ammont tal-ħruġ, bir-rata tal-imgħax miftehma, fuq il-maturità taċ-ċertifikat. Ir-rata ta' imgħax applikata għandha tkun rata tal-imgħax sempliċi bbażata fuq il-konvenzjoni tal-għadd ta' kull jum attwali/360. Il-kalkolu tal-ammont tal-ħruġ għandu jsir skont it-Tabella 3.

Tabella 3

Ħruġ ta' ċertifikati ta' dejn tal-BĊE

L-ammont tal-ħruġ bi skont huwa:

fejn:

N = l-ammont nominali taċ-ċertifikat ta' dejn tal-BĊE

rI = rata ta' imgħax (f' %)

D = il-maturità taċ-ċertifikat ta' dejn tal-BĊE (f'jiem)

PT = ammont ta' ħruġ bi skont taċ-ċertifikat tad-dejn tal-BĊE

5. Rigward il-karatteristiċi operazzjonali ta' ċertifikati ta' dejn tal-BĊE: (a) dawn jinħarġu bħala operazzjoni tas-suq miftuħ li tassorbi l-likwidità; (b) jistgħu jinħarġu fuq bażi regolari jew mhux regolari; (c) għandhom maturità ta' inqas minn 12-il xahar; (d) jinħarġu permezz ta' proċeduri standard ta' sejħiet għall-offerti; (e) iċ-ċertifikati joħorġu b'sejħa għal offerti u jiġu rregolati b'mod deċentralizzat mill-BĊNi;

▼M6

6. Il-kontropartijiet li jipparteċipaw fil-proċedura standard ta' sejħa għall-offerti għall-ħruġ ta' ċertifikati ta' dejn mill-BĊE għandhom ikunu suġġetti għall-kriterji ta' eliġibbiltà stipulati fil-Parti Tlieta ta' din il-Linja Gwida.

▼B

Artikolu 14

Tranżazzjonijiet diretti

1. Tranżazzjoni definittiva timplika trasferiment sħiħ tad-dritt ta' proprjetà mill-bejjiegħ lix-xerrej b'ebda trasferiment bil-maqlub tad-dritt ta' proprjetà.

2. Fl-eżekuzzjoni ta' tranżazzjonijiet definittivi u l-kalkolu tal-prezzijiet, l-Eurosistema għandha taġixxi skont il-konvenzjoni tas-suq li hija aċċettata fuq l-aktar bażi wiesgħa għall-istrumenti tad-dejn użati fit-tranżazzjoni.

3. Rigward il-karatterisitiċi operazzjonali tagħhom, it-tranżazzjonijiet definittivi: (a) jistgħu jsiru bħala operazzjoni għall-provvediment ta' likwidità (xirjiet definittivi) jew bħala operazzjonijiet ta' assorbiment tal-likwidità (bejgħ definittiv); (b) għandhom frekwenza li ma hijiex standardizzata; (c) huma eżegwiti permezz ta' proċeduri bilaterali, ħlief jekk il-BĊE jiddeċiedi li jwettaq l-operazzjoni speċifika permezz ta' proċeduri mgħaġġla jew standard ta' sejħiet għall-offerti; (d) huma eżegwiti b'mod deċentralizzat mill-BĊNi, mingħajr preġudizzju għall-Artikolu 45(3); (e) huma bbażati biss fuq assi negozjabbli eliġibbli kif speċifikat fil-Parti Erbgħa.

▼M6

4. Kontropartijiet li jipparteċipaw fi tranżazzjonijiet definittivi għandhom ikunu suġġetti għall-kriterji ta' eliġibbiltà stipulati fil-Parti Tlieta.

▼B

Artikolu 15

Obbligazzjonijiet ta' kollateralizzazzjoni u saldu fi tranżazzjonijiet bil-maqlub u swaps ta' kambju barrani għal skopijiet tal-politika monetarja

1. Fir-rigward ta' tranżazzjonijiet bil-maqlub li jipprovdu likwidità u swaps ta' kambju barrani li jipprovdu likwidità għal skopijiet tal-politika monetarja, il-kontropartijiet għandhom; (a) jittrasferixxu ammont suffiċjenti ta' assi eliġibbli fil-każ ta' tranżazzjonijiet bil-maqlub jew l-ammont korrispondenti ta' valuta barranija f'każ ta' swaps ta' valuta barranija li jkollhom jiġu saldati fil-jum tas-saldu; ▼M7 (b) jiżguraw kollateralizzazzjoni adegwata tal-operazzjoni sal-maturità tagħha; il-valur tal-assi mobilizzati bħala kollateral għandu jkopri fi kwalunkwe ħin l-ammont totali pendenti tal-operazzjoni li tipprovdi likwidità inkluż l-imgħax akkumulat matul il-perijodu tal-operazzjoni. Jekk l-imgħax jakkumula b'rata pożittiva, l-ammont applikabbli għandu jingħadd kuljum mal-ammont totali pendenti tal-operazzjoni li tipprovdi likwidità u jekk jakkumula b'rata negattiva, l-ammont applikabbli għandu jitnaqqas kuljum mill-ammont totali pendenti tal-operazzjoni li tipprovdi likwidità; ▼B (c) meta applikabbli fir-rigward tal-punt (b), jipprovdu kollateralizzazzjoni adegwata permezz ta' sejħiet marġinali korrispondenti permezz ta' assi eliġibbli suffiċjenti jew flus kontanti.

2. Fir-rigward ta' tranżazzjonijiet bil-maqlub li jassorbu likwidità u swaps ta' kambju barrani li jassorbu likwidità għal skopijiet tal-politika monetarja, il-kontropartijiet għandhom: (a) jittrasferixxu ammont suffiċjenti ta' flus kontanti biex iħallsu l-ammonti li jkunu ġew allokati fl-operazzjoni relevanti għall-assorbiment tal-likwidità; (b) jiżguraw kollateralizzazzjoni adegwata tal-operazzjoni sal-maturità tagħha; (c) meta applikabbli fir-rigward tal-punt (b), jipprovdu kollateralizzazzjoni adegwata permezz ta' sejħiet marġinali korrispondenti permezz ta' assi eliġibbli suffiċjenti jew flus kontanti.

3. In-nuqqas li jiġu sodisfatti r-rekwiżiti msemmija fil-paragrafi 1 u 2 għandu jiġi ssanzjonat, kif applikabbli, taħt l-Artikoli 154 sa 157.

Artikolu 16

Obbligazzjonijiet għall saldu għal xirjiet u bejgħ definittivi, il-ġbir ta' depożiti għal terminu fiss u l-ħruġ ta' ċertifikati ta' dejn mill-BĊE

1. F'operazzjonijiet tas-suq miftuħ eżegwiti permezz ta' xiri u bejgħ definittivi, il-ġbir ta' depożiti għal terminu fiss u l-ħruġ ta' ċertifikati ta' dejn tal-BĊE, il-kontropartijiet għandhom jittrasferixxu ammont suffiċjenti ta' assi eliġibbli jew flus kontanti sabiex iħallsu l-ammont miftiehem fit-tranżazzjoni.

2. In-nuqqas li jiġi ssodisfat ir-rekwiżit imsemmi fil-paragrafu 1 għandu jiġi ssanzjonat, kif applikabbli, taħt l-Artikoli 154 sa 157.







TITOLU II

FAĊILITAJIET PERMANENTI

Artikolu 17

Faċilitajiet permanenti

1. Il-BĊNi għandhom jagħtu aċċess għall-faċilitajiet permanenti offruti mill-Eurosistema fuq l-inizjattiva tal-kontrapartijiet tagħhom.

2. Il-faċilitajiet permanenti għandhom jikkonsistu fil-kategoriji li ġejjin: (a) il-faċilità ta' self marġinali; (b) il-faċilità ta' depożitu.

3. It-terminu u l-kundizzjonijiet tal-faċilitajiet permanenti għandhom ikunu identiċi fl-Istati Membri kollha li l-munita tagħhom hija l-euro.

4. Il-BĊNi għandhom jagħtu aċċess biss għall-faċilitajiet permanenti skont l-objettivi tal-BĊE u l-kunsiderazzjonijiet ġenerali tal-politika monetarja.

5. Il-BĊE jista' jadatta l-kundizzjonijiet tal-faċilitajiet permanenti jew jissospendihom f'kull żmien.

6. Il-Kunsill Governattiv tal-BĊE għandu jiddeċiedi dwar ir-rati tal-imgħax għall-faċilitajiet permanenti fuq bażi regolari. Ir-rati tal-imgħax riveduti għandhom isiru effettivi mill-bidu tal-perijodu l-ġdid ta' żamma tar-riżervi, kif iddefinit fl-Artikolu 7 tar-Regolament (KE) Nru 1745/2003 (BĊE/2003/9). Il-BĊE jippubblika kalendarju tal-perijodi ta' żamma tar-riżervi ta' mill-inqas tliet xhur qabel il-bidu ta' kull sena kalendarja.

7. Minkejja l-paragrafu 6, il-Kunsill Governattiv tal-BĊE jista' jbiddel ir-rata tal-imgħax għall-faċilitajiet permanenti fi kwalunkwe żmien. Dik id-deċiżjoni għandha ssir effettiva mhux aktar kmieni mill-jum tan-negozju ta' wara tal-Eurosistema.







KAPITOLU 1

Faċilità ta' self marġinali

Artikolu 18

Karatteristiċi tal-faċilità ta' self marġinali

1. Il-kontropartijiet jistgħu jużaw il-faċilità ta' self marġinali biex jiksbu likwidità mil-lejl għan-nhar mill-Eurosistema permezz ta' tranżazzjoni bil-maqlub mal-BĊN domestiku tagħhom b'rata ta' imgħax speċifikata minn qabel billi jużaw assi eliġibbli bħala kollateral.

2. Il-BĊNi għandhom jipprovdu likwidità taħt il-faċilità tas-self marġinali permezz ta' ftehim ta' xiri mill-ġdid jew self kollateralizzat taħt l-arranġamenti kuntrattwali jew regolatorji applikabbli tal-BĊNi.

3. Ma għandu jkun hemm ebda limitu fuq l-ammont ta' likwidità li jista' jiġi pprovdut taħt il-faċilità ta' self marġinali, soġġett għar-rekwiżit li jiġi pprovdut kollateral adegwat taħt il-paragrafu 4.

4. Il-kontropartijiet huma meħtieġa jippreżentaw assi eliġibbli suffiċjenti bħala kollateral qabel ma jużaw il-faċilità tas-self marġinali. Dawn l-assi għandhom ikunu jew iddepożitati minn qabel mal-BĊN relevanti jew inkella kkonsennjati mat-talba għal aċeess għall-faċilità ta' self marġinali.

Artikolu 19

Kundizzjonijiet ta' aċċess għall-faċilità ta' self marġinali

1. Istituzzjonijiet li jissodisfaw il-kriterji għall-eliġibbiltà taħt l-Artikolu 55 u li jkollhom aċċess għal kont mal-BĊN fejn it-tranżazzjoni tista' tiġi saldata, b'mod partikolari f'TARGET2, jistgħu jaċċessaw il-faċilità tas-self marġinali.

2. L-aċċess għall-faċilità tas-self marġinali jingħata biss f'jiem meta t-TARGET2 huwa operattiv. Fil-jiem meta l-SSSs mhumiex operattivi, l-aċċess għall-faċilità tas-self marġinali jingħata fuq il-bażi tal-assi eliġibbli li jkunu diġà ġew iddepożitati minn qabel mal-BĊNi.

3. Jekk BĊN jew xi waħda mill-fergħat tiegħu ma jkunux miftuħa għall-iskop li jitwettqu operazzjonijiet tal-politika monetarja f'ċerti jiem tan-negozju tal-Eurosistema minħabba vaganzi pubbliċi nazzjonali jew reġjonali, il-BĊN domestiku għandu jinforma lill-kontropartijiet tiegħu minn qabel dwar l-arranġamenti li jkollhom isiru għal aċċess għall-faċilità ta' self marġinali f'dik il-vaganza pubblika.

4. Aċċess għall-faċilità ta' self marġinali jista' jingħata jew fuq il-bażi ta' talba speċifika tal-kontroparti jew awtomatikament, kif speċifikat fil-paragrafi 5 u 6 rispettivament.

▼M7

5. Kontroparti tista' tibgħat talba lill-BĊN domestiku tagħha għal aċċess għall-faċilità tas-self marġinali. Sakemm it-talba tiġi riċevuta mill-BĊN domestiku sa mhux aktar tard minn 15-il minuta wara l-ħin tal-għeluq ta' TARGET2, il-BĊN għandu jipproċessa t-talba fl-istess jum f'TARGET2. L-iskadenza biex jintalab l-aċċess għall-faċilità tas-self marġinali għandha tiġi posposta bi 15-il minuta addizzjonali fl-aħħar jum tax-xogħol tal-Eurosistema ta' perijodu ta' żamma ta' riżerva. F'ċirkustanzi eċċezzjonali, l-Eurosistema tista' tiddeċiedi li tapplika skadenzi aktar tard. It-talba għal aċċess għall-faċilità ta' self marġinali għandha tispeċifika l-ammont ta' kreditu meħtieġ. Il-kontroparti għandha tikkonsenja assi eliġibbli suffiċjenti bħala kollateral għat-tranżazzjoni, ħlief jekk dawk l-assi jkunu diġà ġew iddepożitati minn qabel mill-kontroparti mal-BĊN domestiku skont l-Artikolu 18(4).

▼B

6. Fit-tmiem ta' kull jum tan-negozju, bilanċ negattiv fuq kont ta' saldu ta' kontroparti mal-BĊN domestiku tagħha wara l-iffinalizzar tal-proċeduri ta' kontroll ta' tmiem il-jum għandu jitqies awtomatikament bħala talba għal rikors għall-faċilità ta' self marġinali. Sabiex jissodisfaw ir-rekwiżit fl-Artikolu 18(4), il-kontropartijiet għandu jkollhom biżżejjed assi eliġibbli ddepożitati minn qabel bħala kollateral għat-tranżazzjoni mal-BĊN domestiku qabel ma' tqum dik it-talba awtomatika. In-nuqqas ta' konformità ma' din il-kundizzjoni dwar l-aċċess għandu jkun soġġett għal sanzjonijiet skont l-Artikoli 154 sa 157.

Artikolu 20

Maturità u rata ta' imgħax tal-faċilità tas-self marġinali

1. Il-maturità ta' kreditu estiż taħt il-faċilità ta' self marġinali għandha tkun mil-lejl għan-nhar. Għal kontropartijiet li jipparteċipaw direttament f'TARGET2, il-kreditu għandu jitħallas lura l-jum ta' wara meta; (a) TARGET2; u (b) l-SSSs rilevanti jkunu operattivi, fil-ħin li fih dawk is-sistemi jiftħu.

2. Ir-rata tal-imgħax għar-remunerazzjoni tal-faċilità tas-self marġinali għandha titħabbar bil-quddiem mill-Eurosistema u għandha tiġi kkalkulata bħala rata ta' imgħax sempliċi bbażata fuq il-konvenzjoni dwar l-għadd ta' ġranet attwali/360. Ir-rata tal-imgħax applikata għall-faċilità ta' self marġinali tissejjaħ ir-rata tal-faċilità ta' self marġinali.

3. L-imgħax taħt il-faċilità tas-self marġinali għandu jkun pagabbli flimkien mal-ħlas lura tal-kreditu.







KAPITOLU 2

Faċilità ta' depożitu

Artikolu 21

Karatteristiċi tal-faċilità ta' depożitu

1. Il-kontropartijiet jistgħu jużaw il-faċilità ta' depożitu biex jagħmlu depożiti mil-lejl għan-nhar mal-Eurosistema permezz tal-BĊN domestiku, li għalihom għandha tiġi applikata rata tal-imgħax speċifikata minn qabel.

2. Ir-rata tal-imgħax applikata għall-faċilità ta' depożitu tista' tkun: (a) pożittiva; (b) iffissata għal żero fil-mija; (c) negattiva.

3. Il-BĊNi ma għandhom jipprovdu ebda kollateral bi skambju għad-depożiti.

4. Ma hemm ebda limitu fuq l-ammont li kontroparti tista' tiddepożita taħt il-faċilità ta' depożitu.

Artikolu 22

Kundizzjonijiet ta' aċċess għall-faċilità ta' depożitu

1. Istituzzjonijiet li jissodisfaw il-kriterji għall-eliġibbiltà taħt l-Artikolu 55 u li jkollhom aċċess għal kont mal-BĊN fejn it-tranżazzjoni tista' tiġi saldata, b'mod partikolari f'TARGET2, jistgħu jaċċessaw il-faċilità ta' depożitu. L-aċċess għall-faċilità ta' depożitu għandu jingħata biss f'jiem meta TARGET2 ikun operattiv.

▼M7

2. Sabiex tingħata aċċess għall-faċilità ta' depożitu, il-kontroparti għandha tibgħat talba lill-BĊN domestiku tagħha. Sakemm it-talba tiġi riċevuta mill-BĊN domestiku sa mhux aktar tard minn 15-il minuta wara l-ħin tal-għeluq ta' TARGET2, il-BĊN domestiku għandu jipproċessa t-talba fl-istess jum f'TARGET2. L-iskadenza biex jintalab l-aċċess għall-faċilità ta' depożitu għandha tiġi posposta bi 15-il minuta addizjonali fl-aħħar jum tax-xogħol tal-Eurosistema ta' perijodu ta' żamma ta' riżerva. F'ċirkustanzi eċċezzjonali, l-Eurosistema tista' tiddeċiedi li tapplika skadenzi aktar tard. It-talba għandha tispeċifika l-ammont li għandu jiġi ddepożitat taħt din il-faċilità.

▼B

3. Minħabba l-eżistenza ta' strutturi ta' kontijiet differenti bejn il-BĊNi, dawn tal-aħħar, soġġett għall-approvazzjoni minn qabel tal-BĊE, jistgħu japplikaw kundizzjonijiet ta' aċċess li jkunu differenti minn dawk imsemmija f'dan l-Artikolu. Il-BĊNi għandhom jipprovdu informazzjoni lill-kontropartijiet dwar kwalunkwe devjazzjoni ta' dan it-tip mill-kundizzjonijiet ta' aċċess deskritti f'dan l-Artikolu.

Artikolu 23

Maturità u rata ta' imgħax tal-faċilità ta' depożitu

1. Il-maturità tad-depożiti taħt il-faċilità ta' depożitu għandha tkun mil-lejl għan-nhar. Għal kontropartijiet li jipparteċipaw direttament fit-TARGET2, id-depożiti miżmuma taħt il-faċilità ta' depożitu għandhom jimmaturaw l-għada meta t-TARGET2 jkun operattiv, fil-ħin meta din is-sistema tiftaħ.

2. Ir-rata tal-imgħax li tapplika għad-depożitu għandha titħabbar bil-quddiem mill-Eurosistema u għandha tiġi kkalkulata bħala rata ta' imgħax sempliċi bbażata fuq il-konvenzjoni dwar l-għadd ta' ġranet attwali/360.

3. L-imgħax fuq id-depożiti jitħallas malli tintlaħaq il-maturità tad-depożitu. F'każijiet ta' rati ta' mgħax negattivi, l-applikazzjoni tar-rata tal-imgħax għall-faċilità ta' depożitu għandha tinvolvi obbligu ta' ħlas mid-detentur tad-depożitu lill-BĊN domestiku, inkluż id-dritt ta' dak il-BĊN li jiddebita l-kont tal-kontroparti kif meħtieġ.







TITOLU III

PROĊEDURI GĦAL OPERAZZJONIJIET TAL-POLITIKA MONETARJA TAL-EUROSISTEMA







KAPITOLU 1

Proċeduri ta' sejħiet għall-offerti u proċeduri bilaterali għal operazzjonijiet tas-suq miftuħ tal-Eurosistema

Artikolu 24

Tipi ta' proċeduri għal operazzjonijiet tas-suq miftuħ

Operazzjonijiet tas-suq miftuħ għandhom jiġu eżegwiti permezz ta' proċeduri ta' sejħiet għall-offerti jew proċeduri bilaterali.







Taqsima 1

Proċeduri ta' sejħiet għall-offerti

Artikolu 25

Ħarsa ġenerali lejn il-proċeduri ta' sejħiet għall-offerti

1. Il-proċeduri għal sejħiet għall-offerti għandhom jitwettqu f'sitt passi operazzjonali, kif speċifikat fit-Tabella 4. ▼M4



Tabella 4 Passi operattivi għall-proċeduri ta' sejħiet għal offerti Pass 1 Tħabbira ta' sejħa għal offerti (a) Tħabbira pubblika tal-BĊE (b) Tħabbira pubblika tal-BĊNi u tħabbira diretta lill-kontropartijiet individwali (jekk titqies meħtieġa) Pass 2 Preparazzjoni tal-kontropartijiet u sottomissjoni ta' offerti Pass 3 Ġbir tal-offerti mill-Eurosistema Pass 4 Allokazzjoni tal-offerti u t-tħabbira tar-riżultati tal-offerti (a) Deċiżjoni tal-BĊE dwar l-allokazzjoni tal-offerta (b) Tħabbira pubblika tal-BĊE tar-riżultati tal-allokazzjoni Pass 5 Ċertifikazzjoni tar-riżultati tal-allokazzjoni individwali Pass 6 Saldu tat-tranżazzjonijiet ▼B

2. Il-proċeduri ta' sejħiet għall-offerti għandhom jitwettqu fil-forma ta' proċeduri standard ta' sejħiet għall-offerti jew proċeduri mgħaġġla ta' sejħiet għall-offerti. Il-karatteristiċi operazzjonali ta' proċeduri standard u mgħaġġla ta' sejħiet għall-offerti huma identiċi, ħlief għall-iskeda taż-żmien (Tabelli 5 u 6) u l-firxa tal-kontropartijiet. ▼M6 Tabella 5 Skeda ta' żmien indikattiva għall-passi operattivi fi proċeduri standard ta' sejħiet għall-offerti (il-ħinijiet huma indikati skont il-Ħin Ċentrali Ewropew (1)) (1) Il-Ħin Ċentrali Ewropew (Central European Time — CET) iqis il-bidla għall-Ħin tas-Sajf tal-Ewropa Ċentrali (Central European Summer Time). Tabella 6 Skeda ta' żmien indikattiva għall-passi operattivi fi proċeduri mgħaġġla ta' sejħiet għal offerti (il-ħinijiet huma indikati skont is-CET (1)) (1) Il-Ħin Ċentrali Ewropew (Central European Time — CET) iqis il-bidla għall-Ħin tas-Sajf tal-Ewropa Ċentrali (Central European Summer Time). ▼B

3. L-Eurosistema tista' twettaq proċeduri ta' sejħiet għall-offerti jew b'rata fissa jew inkella b'rata varjabbli.

Artikolu 26

Proċeduri standadd ta' sejħiet għall-offerti

1. L-Eurosistema għandha tuża proċeduri standard ta' sejħiet għall-offerti għall-eżekuzzjoni ta': (a) MROs; (b) LTROs; (c) operazzjonijiet strutturali speċifiċi, jiġifieri operazzjonijiet bil-maqlub strutturali u l-ħruġ ta' ċertifikati tad-dejn tal-BĊE.

2. L-Eurosistema tista' tuża wkoll proċeduri standard ta' sejħiet għall-offerti sabiex twettaq operazzjonijiet ta' rfinar u operazzjonijiet strutturali eżegwiti permezz ta' tranżazzjonijiet definittivi fid-dawl ta' kunsiderazzjonijiet speċifiċi tal-politika monetarja jew b'reazzjoni għall-kundizzjonijiet tas-suq.

3. Għal proċeduri standard ta' sejħiet għall-offerti, bħala regola: (a) għandhom jgħaddu massimu ta' 24 siegħa mit-tħabbir tas-sejħa għall-offerti saċ-ċertifikazzjoni tar-riżultat tal-allokazzjoni; u (b) iż-żmien bejn l-iskadenza għas-sottmissjoni u t-tħabbir tar-riżultat tal-allokazzjoni huwa ta' madwar sagħtejn.

4. Il-BĊE jista' jiddeċiedi li jaġġusta l-iskeda taż-żmien f'operazzjonijiet individwali, jekk jitqies xieraq.

Artikolu 27

Proċeduri mgħaġġla ta' sejħiet għall-offerti

1. L-Eurosistema normalment tuża proċeduri mgħaġġla ta' sejħiet għall-offerti għall-eżekuzzjoni ta' operazzjonijiet ta' rfinar, iżda jistgħu jużaw ukoll proċeduri mgħaġġla ta' sejħiet għall-offerti għal operazzjonijiet strutturali eżegwiti permezz ta' tranżazzjonijiet definittivi fid-dawl ta' kunsiderazzjonijiet speċifiċi tal-politika monetarja jew sabiex jirreaġixxu għall-kundizzjonijiet tas-suq.

2. Proċeduri mgħaġġla ta' sejħiet għall-offerti huma eżegwiti fi żmien 105 minuta mit-tħabbir tas-sejħa għal offerti, biċ-ċertifikazzjoni ssir minnufih wara li jitħabbar pubblikament ir-riżultat tal-allokazzjoni.

3. Il-BĊE jista' jiddeċiedi li jaġġusta l-iskeda taż-żmien f'operazzjonijiet individwali, jekk jitqies xieraq.

4. L-Eurosistema tista' tagħżel, skont il-kriterji u l-proċeduri speċifikati fl-Artikolu 57, numru limitat ta' kontropartijiet biex jipparteċipaw fi proċeduri mgħaġġla ta' sejħiet għall-offerti.

Artikolu 28

Eżekuzzjoni ta' proċeduri standard ta' sejħiet għall-offerti għal MROs u LTROs regolari, ibbażati fuq il-kalendarju tas-sejħiet għall-offerti

1. Il-proċeduri ta' sejħiet għall-offerti għall-MROs u LTROs regolari għandhom jiġu eżegwiti skont il-kalendarju indikattiv għall-operazzjonijiet regolari ta' sejħiet għall-offerti tal-Eurosistema.

2. Il-kalendarju indikattiv għall-operazzjonijiet regolari ta' sejħiet għall-offerti tal-Eurosistema huwa ppubblikat fuq is-sit elettroniku tal-BĊE u l-BĊNi ta' mill-inqas tliet xhur qabel il-bidu tas-sena kalendarja li għaliha tkun valida.

3. Il-jiem tal-kummerċ indikattivi għal MROs u LTROs regolari huma speċifikati fit-Tabella 7.



Tabella 7 Jiem tal-kummerċ normali għal MROs u LTROs regolari Kategorija ta' operazzjonijiet tas-suq miftuħ Jum tal-kummerċ normali (T) MROs Kull nhar ta' Tlieta (*1) LTROs regolari L-aħħar nhar ta' Erbgħa mensili kalendarju (*2) ( *1 ) Skedar speċjali jista' jseħħ minħabba l-vaganzi. ( *2 ) Minħabba l-perijodu tal-vaganzi, l-operazzjoni ta' Diċembru normalment titressaq 'il quddiem b'ġimgħa, jiġifieri għall-Erbgħa ta' qabel tax-xahar.

Artikolu 29

Eżekuzzjoni ta' proċeduri ta' sejħiet għall-offerti għal operazzjonijiet ta' rfinar u strutturali mingħajr kalendarju tal-operazzjoni ta' sejħa għall-offerti

1. Operazzjonijiet ta' rfinar ma jiġux eżegwiti skont xi kalendarju speċifikat minn qabel. Il-BĊE jista' jiddeċiedi li jwettaq operazzjonijiet ta' rfinar f'kull jum tan-negozju tal-Eurosistema. F'dawn l-operazzjonijiet, jipparteċipaw biss il-BĊNi li fir-rigward tagħhom il-jum tal-kummerċ, il-jum tas-saldu u l-jum tar-rimborż ikunu jiem tan-negozju tal-BĊN.

2. Operazzjonijiet strutturali eżegwiti permezz ta' sejħiet standard għall-offerti ma jitwettqux skont xi kalendarju speċifikat minn qabel. Dawn normalment jitwettqu u jiġu saldati f'jiem li jkunu jiem tan-negozju tal-BĊN fl-Istati Membri kollha li l-munita tagħhom hija l-euro.







Taqsima 2

Passi operazzjonali għall-proċeduri ta' sejħiet għall-offerti







Subtaqsima 1

Tħabbir ta' proċeduri ta' sejħiet għall-offerti

Artikolu 30

Tħabbir ta' proċeduri standard u mgħaġġla ta' sejħiet għall-offerti

▼M4

1. Proċeduri ta' sejħiet għal offerti standard għandhom jitħabbru pubblikament mill-BĊE bil-quddiem. Barra minn hekk, il-BĊNi jistgħu jħabbru proċeduri standard ta' sejħiet għall-offerti pubblikament u direttament lill-kontropartijiet, jekk dan jitqies li huwa neċessarju.

2. Proċeduri ta' sejħiet għal offerti mgħaġġla jistgħu jitħabbru pubblikament mill-BĊE bil-quddiem. Fi proċeduri mgħaġġla ta' sejħiet għall-offerti li jitħabbru pubblikament bil-quddiem, il-BĊN jista' jikkuntattja lill-kontropartijiet magħżula direttament jekk dan jitqies li huwa neċessarju. Fi proċeduri mgħaġġla ta' sejħiet għall-offerti li ma jitħabbrux pubblikament bil-quddiem, il-kontropartijiet magħżula għandhom jiġu kkuntattjati direttament mill-BĊNi.

▼B

3. L-avviż tas-sejħa għall-offerti jirrappreżenta stedina lill-kontropartijiet biex jissottomettu offerti, li huma legalment vinkolanti. L-avviż ma jirrappreżentax offerta mill-BĊE jew mill-BĊNi.

4. L-informazzjoni li għandha tiġi inkluża fl-avviż pubbliku ta' proċedura ta' sejħa għall-offerti hija stipulata fl-Anness II.

5. Il-BĊE jista' jieħu kwalunkwe azzjoni li jidhirlu li hija xierqa sabiex jikkoreġi kwalunkwe żball fl-avviż tal-proċeduri ta' sejħa għall-offerti, inkluż l-ikkanċellar jew l-interruzzjoni ta' proċedura ta' sejħa għall-offerti li tkun qiegħda tiġi eżegwita.







Subtaqsima 2

Tħejjija u sottomissjoni ta' offerti mill-kontropartijiet

Artikolu 31

Forma u post tas-sottomissjoni tal-offerti

1. L-offerti għandhom jiġu sottomessi lill-BĊN domestiku ta' kontroparti. L-offerti ta' istituzzjoni jistgħu jiġu sottomessi biss lill-BĊN domestiku minn stabbiliment wieħed f'kull Stat Membru li l-munita tiegħu hija l-euro fejn l-istituzzjoni tkun stabbilita, jiġifieri jew mill-uffiċċju prinċipali jew inkella minn fergħa nnominata.

2. Il-kontropartijiet għandhom jissottomettu offerti f'format li jsegwi l-mudelli pprovduti mill-BĊN għall-operazzjoni relevanti.

Artikolu 32

Sottomissjoni ta' offerti

1. Fi proċeduri ta' sejħiet għall-offerti b'rata fissa, il-kontropartijiet għandhom jiddikjaraw fl-offerti tagħhom l-ammont li huma lesti jinnegozjaw mal-BĊNi.

2. Fi proċeduri ta' sejħiet għall-offerti għal swap ta' kambju barrani b'rata fissa, il-kontropartijiet għandhom jiddikjaraw l-ammont ta' munita miżmuma fissa li beħsiebhom ibiegħu u jixtru lura, jew jixtru u jbiegħu lura, b'dik ir-rata.

3. Fi proċeduri ta' sejħiet għall-offerti b'rata varjabbli, il-kontropartijiet jistgħu jissottomettu offerti għal massimu ta' 10 rati tal-imgħax, prezzijiet jew punti ta' swap differenti. F'ċirkustanzi eċċezzjonali, l-Eurosistema tista' timponi limitu fuq in-numru ta' offerti li jistgħu jiġu sottomessi minn kull kontroparti. F'kull offerta, il-kontropartijiet għandhom jiddikjaraw l-ammont li huma lesti li jinnegozjaw u r-rata tal-imgħax, jew prezz jew punt ta' swap relevanti. Offerta għal rata tal-imgħax jew punt ta' swap għandha tiġi espressa bħala multipli ta' 0,01 punt perċentwali. Offerta għal prezz għandha tiġi espressa bħala multipli ta' 0,001 punt perċentwali.

4. Għal proċeduri ta' sejħiet għall-offerti ta' swap ta' valuta barranija b'rata varjabbli, il-kontropartijiet għandhom jiddikjaraw l-ammont tal-munita li għandha tinżamm fissa u l-kwotazzjoni tal-punt ta' swap li fih ikun beħsiebhom jidħlu fl-operazzjoni.

5. Għal proċeduri ta' sejħiet għall-offerti ta' swaps ta' kambju barrani b'rata varjabbli, il-punti tal-iswaps għandhom ikunu kkwotati skont il-konvenzjonijiet standard tas-suq u l-offerti għandhom ikunu espressi bħala multipli ta' 0,01 ta' punti ta' swaps.

6. Fir-rigward tal-ħruġ ta' ċertifikati tad-dejn tal-BĊE, il-BĊE jista' jiddeċiedi li l-offerti għandhom jiġu espressi fil-forma ta' prezz pjuttost milli f'rata ta' mgħax. F'dan il-każ, il-prezzijiet għandhom ikunu kkwotati bħala persentaġġ tal-ammont nominali bi tliet postijiet deċimali.

Artikolu 33

Ammonti minimi u massimi tal-offerti

1. Għall-MROs, l-ammont minimu tal-offerta għandu jkun EUR 1 000 000 . Offerti li jeċċedu dan l-ammont għandhom ikunu espressi bħala multipli ta' EUR 100 000 . L-ammont minimu tal-offerta għandu japplika għal kull livell ta' rata ta' imgħax individwali.

2. Għal-LTROs, kull BĊN għandu jiffissa ammont minimu tal-offerta fil-medda bejn EUR 10 000 u EUR 1 000 000 . Offerti li jeċċedu l-ammont minimu tal-offerta għandhom ikunu espressi bħala multipli ta' EUR 10 000 . L-ammont minimu tal-offerta għandu jiġi applikat għal kull livell ta' rata ta' imgħax individwali.

3. Għal operazzjonijiet ta' rfinar u strutturali, l-ammont minimu tal-offerta għandu jkun EUR 1 000 000 . Offerti li jeċċedu dan l-ammont għandhom ikunu espressi bħala multipli ta' EUR 100 000 . L-ammont minimu tal-offerta għandu japplika għal kull rata ta' imgħax, prezz jew punt ta' swap individwali, skont it-tip ta' tranżazzjoni speċifika.

4. Il-BĊE jista' jimponi ammont massimu tal-offerta, li tkun l-akbar offerta aċċettabbli minn kontroparti individwali, sabiex jiġu evitati offerti li jkunu kbar b'mod sproporzjonat. Jekk jiġi impost, il-BĊE għandu jinkludi dettalji ta' dak l-ammont massimu tal-offerta fl-avviż pubbliku tas-sejħa għall-offerti.

Artikolu 34

Rata minima u massima tal-offerti

1. Fi proċeduri ta' sejħiet għall-offerti b'rata varjabbli li jipprovdu likwidità, il-BĊE jista' jimponi rata ta' offerta minima, li tkun limitu aktar baxx għar-rata tal-imgħax li biha l-kontrapartijiet jistgħu jissottomettu offerti.

2. Fi proċeduri ta' sejħiet għall-offerti b'rata varjabbli li jassorbu l-likwidità, il-BĊE jista' jimponi rata ta' offerta massima, li tkun limitu ta' fuq għar-rata tal-imgħax li biha l-kontrapartijiet jistgħu jissottomettu offerti.

Artikolu 35

Data ta' skadenza għas-sottomissjoni ta' offerti

1. Il-kontropartijiet jistgħu jirrevokaw l-offerti tagħhom fi kwalunkwe ħin sad-data ta' skadenza għas-sottomissjoni ta' offerti.

2. Offerti sottomessi wara d-data ta' skadenza ma għandhomx jiġu kkunsidrati u għandhom jiġu ttrattati bħala ineliġibbli.

3. Il-BĊN domestiku għandu jiddetermina jekk kontroparti tkunx ikkonformat mad-data ta' skadenza għas-sottomissjoni ta' offerti.

Artikolu 36

Ċaħda ta' offerti

1. BĊN għandu jiċħad: (a) l-offerti kollha ta' kontroparti, jekk l-ammont aggregat ta' offerta jeċċedi kwalunkwe limitu massimu ta' offerta stabbilit mill-BĊE; (b) kwalunkwe offerta ta' kontroparti, jekk l-offerta tkun taħt l-ammont minimu tal-offerta; (c) kwalunkwe offerta ta' kontroparti, jekk l-offerta tkun taħt ir-rata ta' imgħax, il-prezz jew punt ta' swap minimi aċċettati jew 'il fuq mir-rata tal-offerta, il-prezz jew il-punt ta' swap massimi.

2. BĊN jista' jiċħad offerti li ma jkunux kompluti jew li ma jsegwux il-mudell adattat.

3. Jekk il-BĊN domestiku jiddeċiedi li jiċħad offerta, huwa għandu jinforma lill-kontroparti dwar dik id-deċiżjoni qabel l-allokazzjoni tas-sejħa għall-offerti.







Subtaqsima 3

Allokazzjoni ta' sejħiet għall-offerti

Artikolu 37

Allokazzjoni fi proċeduri ta' sejħiet għall-offerti b'rata fissa li jipprovdu likwidità jew li jassorbu l-likwidità

1. Fi proċedura ta' sejħa għall-offerti b'rata fissa, l-offerti tal-kontropartijiet għandhom jiġu allokati skont kif ġej: (a) L-offerti għandhom jingħaddu flimkien. (b) Jekk l-ammont aggregat tal-offerta jeċċedi l-ammont totali ta' likwidità li għandu jiġi allokat, l-offerti mibgħuta jiġu sodisfatti pro rata, fuq il-bażi tal-proporzjon tal-ammont li għandu jiġi allokat għall-ammont aggregat tal-offerta, b'mod konformi mat-Tabella 1 tal-Anness III. (c) L-ammont allokat lil kull kontroparti għandu jiġi aġġustat sal-eqreb euro.

2. Il-BĊE jista' jiddeċiedi li jalloka: (a) ammont minimu ta' allokazzjoni, li jkun limitu aktar baxx fuq l-ammont li jista' jiġi allokat lil kull offerent; jew (b) proporzjon minimu ta' allokazzjoni, li jkun limitu aktar baxx, espress f'termini perċentwali, fuq il-proporzjon ta' offerti bir-rata ta' imgħax marġinali li tista' tiġi allokata lil kull offerent.

Artikolu 38

Allokazzjoni fi proċeduri ta' sejħiet għall-offerti f'euro b'rata varjabbli li jipprovdu likwidità

1. Fi proċedura ta' sejħa għall-offerti f'euro b'rata varjabbli li jipprovdu likwidità, l-offerti tal-kontropartijiet għandhom jiġu allokati skont kif ġej: (a) L-offerti għandhom jiġu elenkati f'ordni dixxendenti ta' rati ta' imgħax offruti jew ordni axxendenti ta' prezzijiet offruti. (b) Offerti bil-livelli l-aktar għoljin ta' rati ta' imgħax jiġu sodisfatti l-ewwel u offerti sussegwenti b'rati aktar baxxi ta' imgħax suċċessiv huma aċċettati sakemm il-likwidità totali li għandha tiġi assorbita tiġi eżawrita. (c) Jekk bir-rata tal-imgħax marġinali (l-ogħla prezz aċċettat), l-ammont aggregat tal-offerta ikun jaqbeż l-ammont rimanenti li għandu jiġi allokat, l-ammont rimanenti għandu jiġi allokat pro rata fost l-offerti bbażati fuq il-proporzjon tal-ammont rimanenti li għandu jiġi allokat għall-ammont totali tal-offerta bir-rata tal-imgħax marġinali (l-ogħla prezz aċċettat), skont it-Tabella 2 tal-Anness III. (d) L-ammont allokat lil kull kontroparti għandu jinġibed għad-dritt sal-eqreb euro.

2. Il-BĊE jista' jiddeċiedi li jalloka ammont minimu lil kull offerent magħżul.

Artikolu 39

Allokazzjoni fi proċeduri ta' sejħiet għall-offerti f'euro b'rata varjabbli li jassorbu l-likwidità

1. Fi proċedura ta' sejħa għall-offerti f'euro b'rata varjabbli li jassorbu l-likwidità, użata għall-ħruġ ta' ċertifikati tad-dejn tal-BĊE u l-ġbir ta' depożiti għal terminu fiss, l-offerti tal-kontropartijiet għandhom jiġu allokati skont kif ġej: (a) L-offerti għandhom jiġu elenkati f'ordni axxendenti ta' rati ta' imgħax offruti jew ordni dixxendenti ta' prezzijiet offruti. (b) Offerti bil-livelli l-aktar baxxi ta' rati ta' imgħax (l-ogħla prezz) għandhom jiġu sodisfatti l-ewwel u sussegwentement offerti b'rati ta' imgħax suċċessivament ogħla (offerti ta' prezzijiet aktar baxxi) għandhom ikunu aċċettati sakemm il-likwidità totali li għandha tiġi assorbita tiġi eżawrita. (c) Jekk bir-rata tal-imgħax marġinali (l-aktar prezz baxx aċċettat), l-ammont aggregat tal-offerta ikun jaqbeż l-ammont rimanenti li għandu jiġi allokat, l-ammont rimanenti għandu jiġi allokat pro rata fost l-offerti, abbażi tal-proporzjon tal-ammont rimanenti li għandu jiġi allokat għall-ammont totali tal-offerta bir-rata tal-imgħax marġinali (l-aktar prezz baxx aċċettat), skont it-Tabella 2 tal-Anness III. (d) L-ammont allokat lil kull kontroparti għandu jiġi aġġustat sal-eqreb euro. Fir-rigward tal-ħruġ ta' ċertifikati ta' dejn tal-BĊE, l-ammont nominali allokat għandu jiġi aġġustat sal-eqreb multiplu ta' EUR 100 000 .

2. Il-BĊE jista' jiddeċiedi li jalloka ammont minimu lil kull offerent magħżul.

Artikolu 40

Allokazzjoni fi proċeduri ta' sejħiet għall-offerti għal swap ta' valuta barranija b'rata varjabbli li jipprovdu likwidità

1. Fi proċedura ta' sejħa għall-offerti għal swap ta' valuta barranija b'rata varjabbli. l-offerti tal-kontropartijiet għandhom jiġu allokati skont kif ġej: (a) L-offerti għandhom jiġu elenkati f'ordni axxendenti ta' kwotazzjonijiet ta' punti ta' swap billi jitqies is-sinjal tal-kwotazzjoni. (b) Is-sinjal tal-kwotazzjoni jiddependi fuq is-sinjal tad-differenzjal tar-rata tal-imgħax bejn il-munita barranija u l-euro. Għall-maturità tal-iswap: (i) jekk ir-rata ta' mgħax tal-valuta barranija tkun ogħla mir-rata ta' mgħax korrispondenti għall-euro, il-kwotazzjoni tal-punt ta' swap hija pożittiva (jiġifieri l-euro hija kkwotata bl-ogħla prezz kontra l-valuta barranija); u (ii) jekk ir-rata ta' mgħax tal-valuta barranija tkun aktar baxxa mir-rata ta' mgħax li tikkorrispondi għall-euro, il-kwotazzjoni tal-punt ta' swap hija negattiva, jiġifieri l-euro hija kkwotata bi skont kontra l-valuta barranija. (c) L-offerti bi kwotazzjonijiet l-aktar baxxi tal-punti ta' swap għandhom jiġu sodisfatti l-ewwel u sussegwentement kwotazzjonijiet b'punt ta' swap suċċessivament ogħla huma aċċettati sakemm l-ammont kollu tal-valuta fissa li għandha tiġi allokata jiġi eżawrit. (d) Jekk, fil-livell tal-ogħla punt ta' swap aċċettat, jiġifieri il-kwotazzjoni tal-punt ta' swap marġinali, l-ammont aggregat tal-offerta jeċċedi l-ammont li jifdal li jkollu jiġi allokat, l-ammont li jifdal għandu jiġi allokat pro rata fost l-offerti, skont il-proporzjon tal-ammont li jifdal li jkollu jiġi allokat għall-ammont totali tal-offerta tal-kwotazzjoni tal-punt ta' swap marġinali, skont it-Tabella 3 tal-Anness III. (e) L-ammont allokat lil kull kontroparti għandu jiġi aġġustat sal-eqreb euro.

2. Il-BĊE jista' jiddeċiedi li jalloka ammont minimu lil kull offerent magħżul.

Artikolu 41

Allokazzjoni fi proċeduri ta' sejħiet għall-offerti għal swap ta' valuta barranija b'rata varjabbli li jassorbu l-likwidità

1. Fi proċedura ta' sejħiet għall-offerti għal swap ta' valuta barranija b'rata varjabbli li tassorbi l-likwidità, l-offerti tal-kontropartijiet għandhom jiġu allokati skont kif ġej: (a) L-offerti għandhom jiġu elenkati f'ordni dixxendenti ta' kwotazzjonijiet ta' punti ta' swap offruti billi jitqies is-sinjal tal-kwotazzjoni. (b) Is-sinjal tal-kwotazzjoni jiddependi fuq is-sinjal tad-differenzjal tar-rata tal-imgħax bejn il-munita barranija u l-euro. Għall-maturità tal-iswap: (i) jekk ir-rata ta' mgħax tal-valuta barranija tkun ogħla mir-rata ta' mgħax korrispondenti għall-euro, il-kwotazzjoni tal-punt ta' swap hija pożittiva (jiġifieri l-euro hija kkwotata bl-ogħla prezz kontra l-valuta barranija; u (ii) jekk ir-rata ta' mgħax tal-valuta barranija tkun aktar baxxa mir-rata ta' mgħax li tikkorrispondi għall-euro, il-kwotazzjoni tal-punt ta' swap hija negattiva, jiġifieri l-euro hija kkwotata bi skont kontra l-valuta barranija. (c) L-offerti bl-ogħla kwotazzjonijiet tal-punt ta' swap għandhom jiġu ssodisfati l-ewwel u sussegwentement għandhom jiġu aċċettati kwotazzjonijiet ta' punt ta' swap li jkunu suċċessivament aktar baxxi, sakemm: (i) l-ammont totali tal-valuta fissa li jkollu jiġi assorbit jiġi eżawrit; u (ii) fil-kwistjoni tal-punt ta' swap l-aktar baxxa li tiġi aċċettata, jiġifieri l-kwotazzjoni tal-punt ta' swap marġinali, l-ammont aggregat tal-offerta jkun jaqbeż l-ammont li jifdal biex jiġi allokat. (d) L-ammont li jifdal għandu jiġi allokat pro rata fost l-offerti, fuq il-bażi tal-proporzjon tal-ammont li jifdal biex jiġi allokat għall-ammont totali tal-offerta fil-kwotazzjoni tal-punt ta' swap marġinali, skont it-Tabella 3 tal-Anness III. L-ammont allokat lil kull kontroparti għandu jiġi aġġustat sal-eqreb euro.

2. Il-BĊE jista' jiddeċiedi li jalloka ammont minimu lil kull offerent magħżul.

Artikolu 42

Tip ta' rkant għal proċeduri ta' sejħiet għall-offerti b'rata varjabbli

Għal sejħiet għall-offerti b'rata varjabbli, l-Eurosistema tista' tapplika jew irkant b'rata waħda (irkant Olandiż) jew inkella rkant b'rata multipla (irkant Amerikan).







Subtaqsima 4

Tħabbir tar-riżultati ta' sejħa għall-offerti

Artikolu 43

Tħabbir tar-riżultati ta' sejħa għall-offerti

▼M4

1. Il-BĊE għandu jħabbar pubblikament id-deċiżjoni tal-allokazzjoni tas-sejħa għal offerti fir-rigward tar-riżultati tal-offerta. Barra minn hekk, il-BĊNi jistgħu jħabbru d-deċiżjoni tal-allokazzjoni tas-sejħa għal offerti pubblikament u direttament lill-kontropartijiet, jekk jidhrilhom li dan huwa neċessarju.

▼B

2. L-informazzjoni li għandha tiġi inkluża fl-avviż pubbliku fir-rigward tar-riżultati tas-sejħa għall-offerti hija stipulata fl-Anness IV.

3. Jekk id-deċiżjoni tal-għoti tkun tinkludi informazzjoni żbaljata fir-rigward ta' kwalunkwe informazzjoni li tinsab fl-avviż pubbliku tar-riżultat tas-sejħa għall-offerti msemmi fil-paragrafu 1, il-BĊE jista' jieħu kwalunkwe azzjoni li jidhirlu li hija xierqa sabiex jikkoreġi dik l-informazzjoni żbaljata.

4. Wara l-avviż pubbliku tad-deċiżjoni ta' għoti mill-BĊE abbażi tar-riżultati tas-sejħa għall-offerti kif imsemmi fil-paragrafu 1, il-BĊNi għandhom jiċċertifikaw direttament ir-riżultati individwali tal-għoti lill-kontropartijiet, sabiex b'hekk kull kontroparti għandha tirċievi konferma individwali u ċerta tas-suċċess tagħha fil-proċedura ta' sejħa għall-offerti u l-ammont preċiż allokat lilha.







Taqsima 3

Proċeduri bilaterali għal operazzjonijiet tas-suq miftuħ tal-Eurosistema

Artikolu 44

Ħarsa ġenerali lejn il-proċeduri bilaterali

1. L-Eurosistema tista' teżegwixxi kull waħda mill-operazzjonijiet tas-suq miftuħ li ġejjin permezz ta' proċeduri bilaterali: (a) operazzjonijiet ta' rfinar (tranżazzjonijiet bil-maqlub, swaps ta' kambju barrani jew il-ġbir ta' depożiti għal terminu fiss); jew (b) operazzjonijiet strutturali (tranżazzjonijiet definittivi).

2. Proċeduri bilaterali, skont it-tranżazzjoni speċifika, jistgħu jiġu eżegwiti permezz ta' kuntatt dirett mal-kontropartijiet, kif stipulat fl-Artikolu 45, jew permezz ta' boroż tal-ishma u aġenti tas-suq, kif stipulat fl-Artikolu 46.

Artikolu 45

Proċeduri bilaterali eżegwiti permezz ta' kuntatt dirett mal-kontropartijiet

1. Proċeduri bilaterali għal operazzjonijiet ta' rfinar u operazzjonijiet strutturali mwettqa permezz ta' tranżazzjonijiet definittivi jistgħu jiġu eżegwiti permezz ta' kuntatt dirett mal-kontropartijiet.

2. Il-BĊNi għandhom jikkuntattjaw direttament istituzzjoni waħda jew aktar magħżula skont il-kriterji ta' eliġibbiltà stipulati fl-Artikolu 57. Il-BĊNi għandhom isegwu l-istruzzjonijiet tal-BĊE meta jiddeċiedu jekk jidħlux jew le fi tranżazzjoni ma' dawk l-istituzzjonijiet.

3. Mingħajr preġudizzju għall-paragrafu 2, il-Kunsill Governattiv tal-BĊE jista' jiddeċiedi li, taħt ċirkustanzi eċċezzjonali, il-BĊE jew BĊNi wieħed jew aktar, li jaġixxu bħala d-driegħ operattiv tal-BĊE, għandhom iwettqu operazzjonijiet ta' rfinar jew operazzjonijiet strutturali mwettqa permezz ta' tranżazzjonijiet definittivi eżegwiti permezz ta' proċeduri bilaterali. F'dak il-każ, il-pr